CONFIRMAREA UNEI BINEFACERI 


La îndemnul adresat de către Patriarhia Română, în 
special de către Sfântul Sinod al Bisericii Ortodoxe 
Române, către eparhiile din ţară pentru ajutorarea fami- 
liilor sinistrate din Serbia, la Timişoara, s-au organizat în 
perioada 30 mai -10 iunie 2014, mai multe transporturi 
umanitare cuprinzînd donaţii ale credincioșilor. Acestea 
au fost adunate în urma colectelorfăcute la nivelul paro- 
hiilor noastre, având drept scop ajutorarea persoanelor 
lovite de inundaţiile devastatoare care au lovit Republica 
Serbia în vara anului trecut. 

Cu binecuvântarea vrednicului de pomenire, mitro- 
politul Nicolae Corneanu şi cu purtarea de grijă a Preas- 
finţitului Părinte Paisie Lugojanul, Episcop-vicar al Arhi- 

episcopiei Timişoarei, eparhia noastră s-a implicat activ 
în distribuirea de ajutoare fraţilor sârbi mult încercaţi 
din cauza inundaţiilor catastrofale abătute asupra mai 
multor localităţi. Pentru eficientizarea acţiunii s-a ţinut 
cont de recomandările Excelenței Sale Domnul Lazar 
Manojlovici, consulul general al Republicii Serbia la 
Timişoara şi ale Preacucernicului Părinte Marinco Mar- 
cov, vicar eparhial la Episcopia Ortodoxă Sârbă din 
Timişoara, privind gama de produse ce pot fi colectate. 

De asemenea, în cadrul ședinței Permanenţei Con- 
siliului Eparhial s-a hotărât organizarea unei colecte în 
bani la parohiile din cadrul Arhiepiscopiei Timișoarei, 
punându-se la dispoziția Centrelor eparhiale din ţară un 
cont pentru transmiterea 
donațiilor. 

Astfel, în perioada 30 mai 
- 10 iunie 2014 a fost colec- 
tată în acest cont suma totală 
de 93.561 lei, provenind de la 
Arhiepiscopia Timişoarei, 
Arhiepiscopia Iaşilor, Episco- 
pia Tulcii şi Episcopia Sever- 
inului. Convoiului umanitar 
s-au alăturat şi ajutoarele pro- 
venite de la Episcopia 
Caransebeşului şi de la Epis- 
copia Ortodoxă Sârbă de 
Timişoara. 

Pentru sinistraţii din Ser- 
bia au fost achiziționate pro- 
duse în valoare de 66.324 lei 
constând din saltele, pături, 
prosoape, scutece de copii, 
produse de igienă etc. Aceste 
ajutoare au fost transportate 
în localitatea Paracin din 
Republica Serbia, în confor- 
mitate cu adresa Patriarhiei 
Sârbe. Au mai fost organizate 
şi transporturi de alimente în 
valoare de 27.237 lei, care au 
fost distribuite parohiilor din 
cuprinsul Eparhiei de Sabac. 

Biserica Ortodoxă Sârbă 
și-a exprimat mulţumirea faţă 
de jertfa credincioșilor 
ortodocși români, pentru ges- 
tul creştinesc, și pentru ajuto- 
care l-au făcut 
confraților ortodocşi sârbi, 

răspunzând astfel rugăminţii Preafericitului Părinte Iri- 
neu, Patriarhul Bisericii Ortodoxe Sârbe. 

Referindu-se la acest moment, dr. Mileta Radojevic, 
Secretar de Stat pentru Culte al Republicii Serbia, a 
menționat că:„popoarele noastre și Bisericile noastre 
surori au demonstrat, aşa cum însăși Sfânta Scriptură 
ne învaţă acest lucru, că suntem împreună, atât la 
bucurie, cât și în nevoi. Eu, în calitate de conducător 
al Secretariatului de Stat pentru Culte al Guvernului 
Republicii Serbia, exprim mulţumirile noastre pentru 
tot ceea ce aţi făcut, pentru cetăţenii și credincioșii 
noştri şi ne rugăm Bunului Dumnezeu ca tot ceea ce 
a făcut poporul român pentru poporul sârb să se 
întoarcă însutit“. 

Amintim că inundaţiile produse anul trecut în Serbia, 
Bosnia-Herţegovina și Croaţia, catalogate drept cele mai 
grave din ultimul secol, au lăsat în urmă peste 60 de 


morţi, aproape 2 milioane de persoane au fost afectate, 
iar dintre acestea 150.000 au fost evacuate. 

Demn de semnalat este și faptul că urmare a aces- 
tor acţiuni, a fost emisă o Gramată de mulţumire din 
partea Patriarhiei Sârbe, semnată de Patriarhul lrineu, 
către Mitropolia Banatului și în mod nemijlocit către 
credincioșii şi credincioasele care au contribuit la 
strângerea de fonduri pentru ajutorarea confraţilor 
sârbi, ce a fost înmânată de delegatul Preafericitului 
Părinte Irineu, Preasfinţitul Episcop Luchian al Episco- 
piei Ortodoxe Sârbe de Timişoara, Înaltpreasfinţitului 
Părinte Mitropolit loan al Banatului, în care se evidenţi- 
ază relaţiile de bună înţelegere și frăţietate care au 
existat dintotdeauna între cele două popoare vecine. 

Prezentăm alăturat Gramata primită, în traducerea 
în limba română, realizată de C. Diacon Iosif Stancovici 
din Timișoara. 


CORURILE SĂTEȘTI DIN BANAT (SEC. XIX) 


Folcloristul și compozitorul Tiberiu Brediceanu, 
într-una din lucrările sale, spunea următoarele: „... în 
Banat s-a cântat întotdeauna cu drag și s-a cântat fru- 
mos”. Această afirmaţie a reputatului compozitor are 
acoperire în realitatea existentă în teren, deși dovezile 
scrise nu erau prea multe, datorită,bunăvoinţei” cu care 
autorităţile timpului tratau această realitate prezentă în 
viaţa românilor bănăţeni. Draconicele legi elaborate de 
Apponyi aveau un vădit caracter antinaţional și urmă- 
reau deznaţionalizarea făţișă a românilor prin implemen- 
tarea unor instituţii bine organizate, care au încercat 
înăbușirea în fașă a tuturor manifestărilor culturale și 
artistice promovate de români. Astfel, Legea 44/1868 a 
naționalităților, Legea 38/1886, privind justiţia, adminis- 
traţia, presa, etc., urmăreau fără echivoc desfințarea, 
prin orice mijloace, a naţionalităţii române din punct de 
vedere etnic, economic, bisericesc și cultural. 

Cu toate aceste, viaţa culturală și-a continuat cursul 
firesc, bănăţenii dovedindu-se capabili să-și promoveze 
valorile autentice, devenind, în timp, exemple veritabile 
şi pentru alte provincii româneşti. Atunci când, în anul 
1657, Suzana Lorântffy, văduva principelui transilvănean 
George Râkoczi |, a înfiinţat o şcoală pentru institutorii 
din Făgăraş a recomandat - prin regulamente - ca pro- 
fesorii de muzică românească să predea cântarea bise- 
ricească, aşa cum se cânta atunci la Caransebeș și Lugoj. 
Desigur, impunerea unei asemenea practici din partea 
Suzanei Lorântffy, se baza pe cunoaşterea exactă a rea- 
lităţii muzicale existente la vremea respectivă în Banat!. 


1 Protopop loan Văran, Monografia protopopiatului ortodox 
român Oraviţa, Timişoara, Edit. Marineasa, 2003, pp.216-217; 
vezi, de asemenea, arhiereu loan Boroş, Unirea românilor din 

Cultura românească în Banat a fost rezultatul unor 
condiţii politice și sociale deosebit de complexe și vari- 
ate, care s-au înlănţuit în decursul timpurilor într-un mod 
care imprimă, în multe privinţe, acestor condiţii carac- 
teristici proprii, originale, faţă de celelalte ţinuturi ale 
pământului românesc. La aceasta au contribuit o mul- 
ţime de factori: poziţia geografică a Banatului; particu- 
larităţile solului și subsolului; diferitele dominaţii străine 
pe care le-au îndurat; împrejurările care au determinat 
caracterul multinațional al acestei regiuni mai mult decât 
în oricare din celelalte regiuni ale ţării; confruntarea con- 
fesiunilor religioase și lupta prozelitistă a unora dintre 
ele; duplicitatea politicii Curţii de la Viena şi dubioasa 
colaborare cu cercurile conducătoare maghiare; ritmul 
de dezvoltare a relaţiilor capitaliste; concurenţa dintre 
naţionalităţi; mișcările sociale și, în special, revoluţia de 
la 1848; slăbirea puterii Curţii de la Viena și compromi- 
surile la care a fost obligată, etc.? 

Fenomenul coral sătesc din Banat este covârșitor 
popular și doar în mică măsură folcloric (prin textele pre- 
luate din folclor, prin linia metodică a prelucărilor și 
armonizărilor sau măcar prin sugestiile folclorice ale 
frazei muzicale). 

Chiar dacă în totalitatea cazurilor corurilor sătești, 
vestimentația coriştilor este veșmânt folcloric autentic 
al localităţii rurale sau al zonei etnofolclorice căreia corul 
îi aparţine, totuşi, denumirea pe care localnicii și coriștii 
înşişi o dau este, de regulă, cea de,„costum naţional”sau 
„costum popular”. 

„Neofolcloric” este fenomenul atât prin punctul de 
obârşie istorică, cât și prin susţinerea profesională din 
partea dirijorilor și a animatorilor, iar acest ultim aspect 


Sim.Sam. Moldovan, Judeţul Caraș și orașul Oraviţa. Scurtă 


monografie istorică, Oraviţa, Tipografia „losif Kaden', 1933. 

2 N. Apostolescu, Coordonate cultural-știinţifice în Banat în 
preajma înfiinţării Academiei Române, în vol. Academia Română 
și Banatul. Perioada 1866-1920, îngr.: lon Iliescu, Sergiu Drincu, 
Timișoara, Tipografia Universităţii din Timișoara, 1982, p. 7. 


rămâne valabil până în zilele noastre. Lugojul, care alături 
de Caransebeș, era recomandat ca „pildă de frumoasă 
cântare”, avea să impună o tradiţie (nu folclorică, însă) 
încă de prin 1810, când aici a fost introdusă în biserică 
modalitatea răspunsurilor liturgice prin cântarea corală 
„filharmonică”, iniţiativă care avea să ducă la constituirea 
primului cor din Banat pe patru voci — Corul bisericesc 
din Lugoj (1841). În forma dezvoltată, în acel moment, 
iniţiativa se numea „Reuniunea română de cântări şi 
muzică” și avea să ducă la o mișcare cu caracter de masă, 
cuprinzând - în mod deosebit — lumea satelor din Banat 
(pe întinderea Banatului istoric): mișcarea corală bănă- 
țeană. Răspândirea fenomenului în afara graniţelor aces- 
tei provincii a fost semnalată de ziarul „Familia” (1883). 
Această mişcare ia amploare şi răspândire, astfel că în 
două decenii (1880-1900) se înfiinţează în mediul urban, 
dar mai ales în cel rural, peste 140 de coruri. 

Instituţionalizarea fenomenelor și a faptelor culturii 
populare se produce în afara tradiţiei folclorice. Conform 
lui Vasile Vărădean, corurile din Banat,„nu au luat fiinţă 
din vreo iniţiativă particulară, și cu atât mai puţin din 
vreuna oficială, ci din entuziasmul colectiv și bucuria 
pentru cântare a satului întreg”. 

Primele forme de „cântare împreună” s-au închegat 
în bisericile sătești, pentru ca, pe lângă cantorii din 
strană, și „poporenii”să poată da răspunsuri la liturghie. 
Îndrumaţi de cantori, de vreun învăţător sau de preotul 
însuși, ei au putut deprinde cântarea„după ureche” pe 
mai multe voci (de regulă la trei voci). De aceea, Vasile 
Vărădean subliniază „originea bisericească a tuturor 
corurilor bănăţene”. 

Bazându-se pe „simţul muzical nativ al bănăţenilor”, 
pe spiritul lor de coerenţă și comunicare microgrupală, 
acest fenomen al cântării în cor”a trecut curând la,„cân- 
tarea lumească”- de petrecere, iar adunările de învăţare 
(„de probă”) se ţineau nu doar în biserică, ci și în școală 
sau chiar în casele unora dintre coriști, mai înstăriți. Tot 

dintre săteni apăreau — fără niciun fel de,„știinţă a note- 
lor” — și „primii conducători de cor”. Pe măsură ce corul 
se făcea cunoscut în sat și în satele învecinate (cu prile- 
jul unor petreceri, exemplul era urmat, imitat, iar „con- 
ducătorul” acelei înjghebări corale era solicitat să ajute 
şi în sate învecinate la înfiinţarea și organizarea unor 
asemenea formaţii. 

Prima formă de instituţionalizare a unor astfel de 
coruri săteşti s-a produs în a doua jumătate a secolului 
al XIX-lea, prin „includerea” lor în așa-zisele reuniuni de 
cântări (în cazul Lugojului, mai întâi, prin „Reuniunea 
română de cântări și muzică”). Așadar, insituţionalizarea 
acestor forme incipiente, primitive ale mișcării corale 
bănăţene s-a produs (sub influenţă urbană) în afara tra- 
diției culturii corale folclorice specifice mediului rural?. 

De la micile grupuri de cântăreţi, fie, lumești”, fie bise- 
ricești și până la gruparea - corul — n-a fost decât un pas. 

Privite prin prisma vechimii, fostul președinte al Aso- 
ciaţiei corurilor și fanfarelor bănăţene, Iosif Velceanu 
arăta corul din Lugoj ca cel mai vechi cor urban din ţară, 
iar cu privire la corurile sătești spune ,... în anii 1850- 
1860 se înfiinţează un cor pur bisericesc în comuna 
Vrani.... O altă menţiune a lui losif Velceanu arată:,,... 
Corul plugarilor din Chizătău, înjghebat mai întâi în cor 
bisericesc deja în anul 1857 ..., urmând după aceea 
corurile din Reșița, Oraviţa, etc. 


3 loan Viorel Boldureanu, Cultură populară bănăţeană, 
Timișoara, Edit. MIRTON, 2004, pp.66-68. 


Ceea ce merită a fi reţinut, în privinţa acestor coruri 
este considerentul că ele n-au fost impuse, nici n-au luat 
fiinţă la vreo iniţiativă particulară și cu atât mai puţin 
oficială, ci din dorinţa și entuziasmul colectiv al satului 
respectiv. 

Semnificativ este și faptul că în decurs de două-trei 
decenii, după înjghebarea primelor coruri, aproape că 
n-a existat sat sau comună bănăţeană care să nu-și aibă 
corul şi fanfara sa. lar când stăpânirea străină de neam 
şi năzuinţele s-a încumetat să le aprobe, majoritatea s-au 
transformat în „Reuniuni de cântare și citire” sau „Reuni- 
uni de cântare și lectură”?. 

Profesorul Petru Oalde, autorul cărţii „Lupta pentru 
limba românească în Banat”, spune: ,... corurile bănă- 
ţene, fiecare în parte și toate laolaltă, au contribuit, și nu 
în mică măsură, la menţinerea unităţii limbii române 
literare, în spaţiul cultural al Banatului ..., iar profesorul 
Vasile Vărădeanu, în cartea „Cântecul la el acasă” citează: 
„Contribuţia atât de bogată și hotărâtoare a acestor reu- 
niuni de citire și cântare pentru dezvoltarea civilizaţiei 
şi culturii bănăţene sătești și însemnătatea lor pentru 
cultivarea și îmbogățirea tradiţiilor culturale şi artistice 
bănăţene a fost din cele mai însemnate ../. În sfârşit, 
profesorul losif Velceanu, numind corurile și asociaţiile 
corale,„focare de cultură și artă”, spune:,„Societăţile noas- 
tre corale sunt pârghii serioase ce pot ridica cultura 
poporului și cu dânsa tăria, prestigiul și fericirea ţării... 
4 losif Stănilă, Cultură și oameni de cultură din Caraș, Reşiţa, 
1989, pp. 38-39. 


NUMĂR OMAGIAL AL REVISTEI 
„MEMORIAL 1989” 


La data de 26 aprilie 2015 s-a împlinit un sfert de veac 
de la constituirea Asociației Memorialul Revoluţiei 16-22 
Decembrie 1989, la iniţiativa unui grup de consilieri locali, 
ingineri, arhitecţi, artiști plastici, scriitori dar şi la dorinţa 
regretatului arhipăstor al Mitropoliei Banatului, vredni- 
cul de pomenire Inaltpreasfinţitul Părinte Mitropolit 
Nicolae Corneanu, care au dorit înfiinţarea unui memo- 
rial al Revoluţiei la Timişoara aici unde s-a aprins această 
flacără a dorinţei de libertate a oamenilor. De-a lungul 
timpului, prin intermediul acestei Asociaţii au fost pro- 
cesate mărturii, documente, fotografii, cărţi, casete video 
şi audio care au fost puse în valoare prin intermediul 
Centrului Naţional de Documentare, Cercetare și Infor- 
mare Publică despre Revoluţia Română din Decembrie 
1989, punându-se toate aceste informații adunate, la 
dispoziția celor interesaţi de Revoluţia din Decembrie 
1989. Din anul 2011 a luat fiinţă o editură prin care este 
pusă în valoare munca de documentare și cercetare a 

angajaţilor şi colaboratorilor-cercetători și istorici- aces- 
tei instituții. 

La acest moment aniversar s-a editat cel de-al 15-lea 
număr al revistei „Memorial 1989. Buletin ştiinţific și de 
informare”, sub patronajul Centrului Naţional de Docu- 
mentare, Cercetare și Informare Publică despre Revoluţia 
din Decembrie 1989 dedicat împlinirii unui sfert de veac 
de la Revoluţia din Decembrie 1989.Volumul debutează 
cu o scurtă introducere semnată de președintele acestei 
Asociaţii, domnul dr. Traian Orban, care face o incursiune 
în timp de la punerea temeliei acestei Asociaţii pînă în 
prezent, cu greutăţile şi neajunsurile întâmpinate, dar şi 
cu satisfacția și mulțumirea datoriei înfăptuite faţă de 
eroii martiri ai Revoluţiei, a căror memorie și jertfă nu 
trebuie uitată. Volumul continuă cu rubrica de Studii în 
care sunt prezentate instantanee din momentele de foc 
ale Revoluţiei, Domnul prof. Dumitru Tomoni rememo- 
rând clipele de început ale scânteii Revoluţiei din data 

de 15 decembrie din faţa casei pastorului Laszlo Tokes. 
Rubrica de Opinii și Atitudini continuă derularea șirului 
evenimentelor ce s-au succedat cu repeziciune. Părintele 
dr. lonel Popescu în articolul „Biserica și idealurile 
Revoluţiei din Decembrie 1989", menţionează că eveni- 
mentele au fost atât de cutremurătoare încât nu vor fi 
uitate niciodată. La acest eveniment Biserica Ortodoxă 
alături de celelalte confesiuni creştine s-a alăturat idea- 
lurilor măreţe ale Revoluţiei, nu puţini preoți implicându- 
se activ în vâltoarea evenimentelor și a demonstrațiilor 
de stradă împreună cu enoriașii lor. Autorul rememo- 
rează mesajele de adeziune din partea Sfântului Sinod 
al Bisericii Ortodoxe Române, din partea Arhiepiscopiei 
Timişoarei și Caransebeşului dar și din ţară şi străinătate 
la idealurile Revoluţiei, dar și necesitatea noii misiuni a 
Bisericii îndreptată spre cultivarea în societate a 
spiritualităţii creștine autentice și promovarea valorilor 
creștine şi morale pervertite de regimul comunist ateu 
vreme de peste patru decenii. 

Revista mai cuprinde și pagini din teroarea comu- 
nistă, prin prezentarea unor norme de etică și compor- 
tament socialist riguros elaborat asupra tinerilor şi chiar 
al elevilor care aveau incluse în programa școlară așa 
zisele ore de informare politică în care li se predau 
noțiuni marxist-leniniste. Rubrica de Artă și Cultură pre- 
zintă ultimele apariţii editoriale ale Memorialului 
Revoluţiei. Revista se încheie cu secţiunea de Instanta- 
nee-Memorial în care se face bilanţul și obiectivele cu 
planuri îndrăzneţe ale Memorialului Revoluţiei. Autorii 
constată cu amărăciune că lumea a uitat, sau este indi- 
ferentă deși între timp au ieșit la iveală tot mai multe 
mărturii ale acelor evenimente sângeroase. Generaţia 
mai veche fie nu este împăcată cu ce a fost, fie este și 
mai confuză datorită informaţiilor contradictorii. În ceea 
ce privește tinerii, mulţi dintre ei nu sunt conștienți de 
importanţa Revoluţiei, considerând comunismul o orân- 
duire înfloritoare în care se trăia mai bine. 

Aşadar au trecut mai bine de 25 ani de când în miezul 
iernii poporul român a învins dictatura comunistă, insta- 
urată forţat în ţara noastră, de când ne bucurăm de liber- 
tate și democraţie, laolaltă cu celelalte țări democratice 
ale Europei. 

Se cuvine să nu uităm ușor cele întâmplate atunci. 
Câte vieţi şi câte destine le-a schimbat acel moment 
istoric e greu de spus. S-a schimbat soarta unei întregi 
naţiuni, dar mai ales a unuia sau altuia dintre noi. Tocmai 
de aceea trebuie rememorat acel moment, dar mai ales 
se cuvine a fi omagiaţi acei eroi martiri care au ieșit cu 
piepturile goale în faţa armelor, mai întâi la Timișoara, 
apoi în toată ţara, pentru a striga: „Jos dictatura! „Jos 
comunismul!” și „Libertate!”. 

Dacă multe din revendicările cerute de acei eroi încă 
nu și-au găsit împlinirea în practică, nu același lucru se 
poate spune și despre cererea expresă de „tragere la 

răspundere a celor care au dat ordin să se tragă în popor”. 
Au fost până acum nenumărate, procese ale Revoluţiei”, 
dar adevărul nu s-a aflat în totalitatea lui. Este simplu să 
aruncăm vina pe factorii de răspundere care au murit și 
nu mai pot elucida anumite evenimente. Și Scriptura 
spune că adevărul ne va face liberi. În conformitate cu 
libertatea câștigată, avem datoria de a căuta adevărul 
şi de a-l spune pentru o înţelegere cât mai clară a celor 
întâmplate atunci. Fără îndoială că editarea revistei 
amintite este în măsură să pună umărul la elucidarea 
confuziilor create de-a lungul vremii și de a ţine în con- 
tinuare flacăra aprinsă idealurilor de libertate și 
democraţie ale eroilor martiri. 

Astăzi mulţi dintre noi am uitat de Revoluţie și de 
idealurile ei, cu toate că simţim cu toţii binefacerile vic- 
toriei ei. Au uitat sau nu știu mai nimic copiii de la școală, 
mai ales că majoritatea s-au născut după anul 1989. Ce 
vor ști ei să spună generaţiilor viitoare despre Revoluţie? 
Să nu ocolim de aceea niciun efort pentru a mărturisii 
tuturor, ori de câte ori avem ocazia, despre cele ce s-au 
întâmplat atunci la Timișoara și în toată ţara. 

Să ne plecăm cu pietate fruntea înaintea memoriei 
celor care și-au dat viaţa și să făgăduim că nu vom uita 
idealurile de atunci, nu mai puţin că vom merge mai 
departe pe drumul luminos deschis prin jertfa eroilor 
martiri. 

HRISTOS ŞI... VIAŢA NOASTRĂ 


La împlinirea a opt decenii de viaţă (31 octombrie 
2014), părintele GABRIEL CERNĂUŢEANU și-a aniversat 
nu numai cununa anilor de ucenicie în ogorul Domnului, 
ci și jubileul a cincizeci de ani,în oficiul preoţiei”, cum îi 
place dânsului să spună. 

Fără a fi excesiv de sinuoasă, traiectoria vieţii şi a des- 
tinului pastoral al părintelui Gabriel este totuși o traiec- 
torie mai ieşită din comun, după cum îi este și persona- 
litatea. Născut la Cernăuţi în 1934, își începe studiile 
şcolare în oraşul natal, dar și le continuă la Timişoara, 
prins în vâltoarea celui de-al doilea război mondial. Licen- 
ţiat în teologie la Sibiu în 1964, este hirotonit diacon şi 
ulterior preot celib în Timişoara, unde slujește între 1965- 
1986, mai întâi ca preot paroh la parohia Ghiroda Nouă, 
iar apoi, ca preot-slujitor la Catedrala Mitropolitană, 
lucrând timp de 11 ani, în paralel, ca bibliotecar la Centrul 
Eparhial, Timişoara. Refugiat în lugoslavia la începutul 
anului 1989, în urma persecuțiilor îndurate în România, 
părintele Gabriel emigrează în RFG trei luni mai târziu, 
stabilindu-se la Freiburg, unde locuieşte și în prezent. 

În anul 1993 înfiinţează prima parohie ortodoxă 
română la Offenburg, unde slujește timp de șapte ani; 
se pensionează la sfârșitul anului 2000, dar continuă să 
slujească și să predice cu mare bucurie, ori de câte ori 
este invitat, la Stuttgart, la Baden-Baden sau la Pul- 
versheim (Franţa), orașe situate în apropiere de Freiburg. 

Mereu însetat de prezenţa lui Hristos Domnul, defi- 
nind preoţia drept „cea mai minunată vocaţie pe care 
Dumnezeu a dăruit-o omului” (Hristos și... viața noastră, 
Editura Gutenberg, București, 2014, Date biografice, p. 
295), având ochii minţii și ai inimii nedezlipiţi de Patimile 
şi Crucea Mântuitorului, părintele Gabriel ne înalţă sufle- 
tele cu fiecare gând al său, întrupat în cuvinte pline de 
har, ne împărtășește exemplarul său devotament faţă 
de adevăr și dreptate, tainele iubirii creștine și ale noble- 
ţii sufleteşti, ne călăuzeşte pașii spre conlucrarea noastră 
cu Dumnezeu întru o binecuvântată comuniune cu El. 

lată acum un înălţător dar oferit nouă, cititorilor 
români, de acest neobosit slujitor al altarului de jertfă şi 
mântuire în Hristos Domnul - un volum de meditații 
duhovniceşti, omilii şi cateheze, al cărui titlu vorbește 
de la sine: Hristos și... viața noastră. Ne sunt înfățișate, 
de-a lungul celor 295 pagini ale acestui volum de analiză 
şi sinteză a profunzimii condiţiei umane, felurime de 
învățături, stări lăuntrice, căutări fiinţiale, trepte de înţe- 
legere, momente pilduitor luminoase ale unei vieţi 
duhovniceşti incandescente. Punctele de suspensie din 
titlu ne atrag atenţia asupra dimensiunii infinite și întru 
totul inepuizabile a prezenţei harice a Mântuitorului lisus 
Hristos, pecetea existenţei noastre. Să-i dăm însă cuvân- 

tul autorului — cel mai în măsură să ne lămurească în 
privinţa semnificației lor: 

„Punctele din suspensie din titlu, Hristos și... viața 
noastră, vor să sugereze distanţa incomensurabilă din- 
tre Hristos-Dumnezeu, devenit Om pentru noi oamenii, 
şi viaţa noastră, oricât de spiritualizată și de înduhovni- 
cită ar fi ea. Desăvârşirea lui Hristos-Omul rămâne piscul 
de atracţie irezistibil pentru toţi cei ce se nevoiesc să 
urce pe treptele desăvârșirii duhovnicești, pisc care stră- 
punge cerurile şi ajunge la Tronul Slavei Dumnezeiești 
[Evrei 12, 2]” (Cuvântul autorului, p. 23). 

Dorind să-i ajute pe nevoitorii care se vor încumeta 
„Să urce pe treptele desăvârșirii duhovnicești”, părintele 
Gabriel nu pregetă să detalieze cu generozitate acest 
urcuș, uneori anevoios, alteori mai lesne de împlinit. 
Sfântul loan Scărarul considera că, atunci când ai cuvinte 
de folos şi le împărtășești cu îmbelșugare, împlinești o 
lucrare „mai presus de lucrarea și contemplarea oame- 
nilor şi îngerilor”, dovedindu-te astfel,împreună-lucrător 
al puterilor netrupești şi inteligibile” (Cuvânt către păstor, 
capitolul XIII, în Scara Raiului, Editura Învierea, Timişoara, 
2008, p.400). Aceasta este lucrarea împlinită de părintele 
GABRIEL CERNĂUŢEANU, spirit veşnic tânăr, prietenul 
devotat și păstorul mult-îndrăgit al credincioşilor aflaţi 
sub oblăduirea sa de peste jumătate de veac. 

Mai presus de toate, volumul de meditații și învățături 
duhovniceşti, Hristos și... viața noastră, se citeşte cu bucu- 
rie, iar această bucurie își are izvorul în entuziasmul 
părintelui-autor, care le-a scris cu har, inspiraţie și multă 
dragoste. Împrumutând cuprinzătoarele alcătuiri ale 
unui maestru al rostirilor de înaltă spiritualitate, dr. Cor- 
neliu Mircea, vom adăuga că scrierile cuprinse în acest 
volum au virtuţi purificatoare și exprimă curăţenia fără 
de prihană spre care trebuie să tindă sufletul dornic de 
a-și afla obârșia divină, astfel încât se poate spune că, la 
capătul lecturii, te simţi purificat în mare măsură, că ai 
și pășit pe treptele iluminării, dincolo de care se deschide 
genunea îmbietoare de care, o simţi deja, ţi s-a făcut un 
dor nesfârșit” (Altarul Banatului, Anul X (XLIX), serie nouă, 
nr. 7-9, iulie-septembrie 1999, p. 139). 

Fiecare eseu-meditaţie este un imn de iubire, o închi- 
nare smerită, o rugăciune plină de căldură sufletească, 
o aleasă pregustare a merindelor cereşti. 

Fiecare eseu-meditaţie nutrește năzuinţa de a ajunge 
în apropierea altarului iubirii ridicate pe Cruce, acolo 
unde lubirea se jertfeşte pe Sine pentru noi, pentru ca 
să învieze apoi, tot pentru noi. 

Fiecare eseu-meditaţie ne poartă pe meleaguri spiri- 
tuale mirifice, scăldate în lumină și iubire divină. leșim 
din spaţiul în care ne aflăm și din tic-tacul timpului obiec- 

tiv și intrăm într-un alt spaţiu și timp, întru miros de bună 
mireasmă duhovnicească”. Un spaţiu împărătesc și un 
timp metafizic în care nu suntem niciodată singuri, unde 
ne înconjoară aripi de îngeri, lacrimi de sfinţi și martiri, 
licăriri ale luminii neînserate (atât cât suntem noi capabili 
s-o cuprindem), reverberaţii cu gust de veșnicie ale ne- 
strămutatei iubiri a Mântuitorului nostru pentru întreaga 
Sa creaţie. Cerul a devenit pământ pentru ca pământul 
să devină cer — și să caute spre frumuseţea nepieritoare 
pe care a avut-o înainte de a se lepăda de ea. 

În prefața cărţii, părintele Vasile Creţu, lector doctor 
la Facultatea de Teologie Ordodoxă,„Patriarhul Justinian”, 
Universitatea București, conturează imaginea autorului 
cărţii, oferindu-ne o iubitoare mărturie despre dăruirea 
de sinea părintelui Gabriel și sensibilitatea sa deosebită, 
despre înzestrările sale spirituale și intelectuale, despre 
pilduitorul său devotament în slujirea lui Hristos Dom- 
nului și a oamenilor, despre o nobilă modestie şi o exem- 
plară blândeţe: 

„Odată cu trecerea anilor, aveam să-l percep ca pe 
un om distins și erudit, pedant și amabil, sfătos și bonom, 
deschis și zâmbitor în viaţa de zi cu zi, sobru și atent 
până la detaliu în slujirea peoţească, tonic și elegant în 
polemica de idei. (...) Nimeni nu poate vorbi convingător 
și autentic despre frumuseţea vieţii cu Dumnezeu, des- 
pre nobleţe sufletească și dragoste creştină, despre vir- 
tuţi și sfinţenie dacă nu le lucrează pe toate acestea în 
inima lui, cu răbdare, statornicie și discreţie” (pp. 12-13). 

Prima parte a cărţii este alcătuită dintr-un buchet de 
eseuri-meditaţii duhovnicești deosebit de atrăgătoare, 


atât prin ineditul titlurilor propuse (Hristos și... punctele 
de suspensie fiind urmate de denumirea temei propuse), 
cât și prin concizia prezentării (2-3 pagini alocate fiecă- 
rei teme). A doua parte cuprinde predici, cuvântări și 
cugetări, pe care părintele Gabriel mărturisește că s-a 
străduit să le adune la un loc într-o carte„care să oglin- 
dească prezenţa lui Hristos în viaţa creștinului — sau, altfel 
spus, oreflectare a vieţii lui Hristos în trăirea creștinului, 
o transfigurare a acesteia” (Ibidem, Cuvântul autorului, p. 
24). Potrivit Sfintelor Evanghelii întemeiate „pe învăţă- 
tura despre Învierea Mântuitorului, ca şi pe dorul cel mai 
curat și mai adânc al fiinţei noastre” (p. 171),„mântuirea 
și fericirea omului sunt în propriile sale mâini, ele depind 
de voinţa lui”, ne încredinţează părintele; „să aruncăm, 
deci, fără zăbavă, voinţa noastră, ca pe o ancoră a vieţii, 
în marea veșniciei, în braţele părintești ale lui Dumnezeu” 
(p. 222). 

Spicuim din tematica eseurilor-meditaţii religioase 
cuprinse în acest minunat volum: 

Hristos și... gândul 

Hristos și... tăcerea 

Hristos și... omenia 

Hristos și... personalitatea 

Hristos și... caracterele 

Hristos și... optimismul 

Hristos și... politeţea 

Hristos și... singurătatea 

Hristos și... fericirea 

lar acum, îngăduiţi-mi să vă ofer un buchet de proas- 
păt culese flori de înţelepciune pastorală și iubire de 
aproapele, pe care le-am așezat în ordinea tematicii de 
mai sus: 

„Şi, dacă gândul poate să înalțe, dar în același timp 
să şi piardă, să facă îngeri, dar şi demoni, atunci e fără 
tăgadă faptul că de noi depinde cum îl folosim și, mai 
ales, ce gânduri îngăduim minţii să găzduiască. Citim, 
adesea, în ultimul timp, despre însușiri necunoscute și 
nici măcar bănuite ale gândului omenesc: puterea de a 
influenţa în bine sau în rău, forţa terapeutică a gândului, 
ca și forța sa nocivă, distructivă. (...) Hristos Domnul ne 
vrea cu gânduri sfinte, cu gândul Său divin, de a fi nu 
numai buni, dar și asemenea Lui, mântuitori, pentru a 
salva/a mântui, prin harul pe care ni l-a dăruit, fiinţa 
noastră și a semenilor noştri de la destrămare, de la căde- 
rea în neființă” (Hristos și... gândul, pp. 27-28). 

„Sunt mai multe feluri de tăcere; astfel, sunt unii care 
din fire tac, neavând o dispoziţie spre vorbire; sunt alţii 
care tac, neavând ce spune; este și o tăcere a mărginirii. 
Există apoi o tăcere a trufiei, a stării deșarte a acelora 
care, socotind că tăcerea îi face deosebiți în faţa oame- 
nilor, așteaptă de la aceștia laudă fără merit. Există, în 
sfârşit, o adevărată tăcere, o tăcere pentru Dumnezeu, 
din dragoste pentru El și pentru oameni” (Hristos și... 
tăcerea, p. 32). 

„Omenia însemnând tocmai învăţătura curată, genu- 
ină, a lui lisus despre iubire, la întrebarea: 'Ce este ome- 
nia?'ar trebui să răspundem: omul + iubirea lui Hristos. 
În acest înţeles, termenul de 'omenie' singular în toată 
lumea, ca și 'dorul'românesc, a răsărit pe aceste melea- 
guri, dar are o finalitate cu rezonanţă universală și cos- 
mică” (Hristos și... omenia, p. 42). 

„O personalitate realizată într-un anumit domeniu 
de activitate umană este cu atât mai folositoare socie- 
tăţii și Bisericii cu cât, pe lângă calitatea ce o deţine, de 
a fi o personalitate realizată pe plan profesional, este și 
o personalitate creștină. Chiar dacă nu toţi pot deveni 
personalităţi realizate pe plan profesional, pot însă și 
trebuie să devină personalităţi creștine, prin impropri- 
erea și urmarea acelor virtuţi care le sunt mai la-nde- 
mână. Toţi creștinii sunt chemaţi să împlinească porun- 
cile Domnului” (Hristos și... personalitatea, p. 77). 

„În fond, ce este caracterul? Este ansamblul de însu- 
şiri care determină comportamentul cuiva, modul lui de 
a gândi şi de a vorbi, felul lui de a fi. De multe ori, și după 
un surâs sau după o privire, după trăsăturile feţei, poţi 
descrie sau desprinde un caracter. (...) Omul mare este 
mare și prin gesturi mici, chiar dacă este sărman și mic 
sub raportul vârstei, iar omul meschin, numit fără carac- 
ter, este astfel în orice împrejurări, fie el oricât de bogat 
din punct de vedere material” (Hristos și... caracterele, pp. 
79, 81). 

„A te ști în mâna lui Dumnezeu, care te ocroteşte și 
te iubeşte, este o credinţă și o încredere generatoare și 
dătătoare de adevărat optimism. A-L avea pe Dumnezeu 
ca ocrotitor al vieţii înseamnă a trăi și a muri în optimism, 
în bucuria inimii, în siguranţa că asupra destinului nos- 
tru veghează Acela care îngrijește și de păsările cerului, 
iar noi fiind, după cuvântul Mântuitorului Hristos, 'cu 
mult mai presus decât ele' (Matei 6, 26), suntem mult 
mai mult în grija și atenţia lui Dumnezeu” (Hristos și... 
optimismul, p. 97). 


„Adevăratul creștin practică politeţea, care este cea 
a bunei-cuviinţe, bunei-voiri, a dragostei lui Hristos (| 
Corinteni 16, 14). Creștinul ştie că oricât de minunat ar 
fi omul, ca unul ce este 'chip al lui Dumnezeu'și 'rege al 
creaţiei, fără politeţe, fără bună-cuviinţă, este ca o floare 
fără parfum. Creştinul mai ştie și aceea că trebuie să răs- 
pândească această bună mireasmă a bunei purtări, a 
bunei-cuviinţe, întocmai ca o floare bine mirositoare” 
(Hristos și... politețea, p. 100). 

„Un sfânt rus contemporan, Teofan, supranumit 
'zăvorâtul' (pentru că s-a închis sau zăvorât în locuinţa 
sa, undetrăia în rugăciune, post și meditaţie), care a fost 
profesor de teologie și episcop, răspunde unei scrisori 
primite de la o studentă interesată să ducă o viaţă 
duhovnicească, dar care se lamenta din pricina singu- 
rătăţii: "Bucură-te că ai parte de singurătate. Acum vei 
avea ca oaspeţi cerești pe Hristos, pe Maica Domnului, 
pe sfinţi și pe îngeri” (Hristos și... singurătatea, pp. 103-4). 

„Fericirea nu este doar o stare sufletească, ci o atitu- 
dine, un mod de a fi și de a trăi. Ea nu este nici o împlinire 
a uneia sau a mai multor dorinţi. Ea este o permanentă 
lucrare îndreptată spre desăvârșirea propriei fiinţe; o 
potenţare și o modelare a însușirilor native și a celor 
dobândite; o scoatere din starea de latenţă a unor puteri 
ce se voiau şi se voiesc activate. Cine ar putea face o 
propunere mai bună în privinţa fericirii și a realizării ei 
pe plan personal și social? Cine ar putea sugera o cale 
mai potrivită pentru fiecare om? Răspunsul învăţăturii 
creștine este unul singur: Hristos” (Hristos și... fericirea, 
p. 122). 

X* X* x 

Întrebarea este: noi, prizonierii unei lumi căreia nu-i 
mai putem stăvili „dezlănţuirea stihiilor interioare”, care 
ne înstrăinează de spiritualitate și de,„cultivarea simțului 
prezenţei lui Dumnezeu” (p. 217), mai suntem preocupaţi 
de viaţa în Hristos Domnul? Și dacă da, unde este Hristos 
şi unde e viaţa noastră? 


PELERINAJ LA MĂNĂSTIREA SFÂNTA ECATERINA 
DIN SINAI 


Deși au trecut aproape patru ani de când am fost în 
pelerinaj, împreună cu fiul meu Teodor, la locurile sfinte, 
încă păstrez proaspete imaginile și impresiile din această 
călătorie minunată. 

Mă opresc la una din etapele acestui pelerinaj, care 
pot spune că m-a marcat profund și anume la mănăsti- 
rea Sf. Ecaterina din Sinai. 

De când am aflat de existenţa ei, am visat şi mi-am 
dorit ca odată și odată să pot să o vizitez, iar acest vis a 
devenit realitate la începutul verii lui 2010. 


PAVEL GEȚIA 


Plecarea spre mănăstire s-a făcut din orașul israelian 
Eilat așezat la Marea Roşie în golful Akaba. Dimineaţa, 
de la hotel, am plecat cu autocarul până la frontiera is- 
raelo-egipteană, unde am străbătut pe jos distanţa din- 
tre cele două puncte de frontieră deoarece atât autoca- 
rul cât și ghidul israelian nu aveau voie să intre în Sinai, 
teritoriu egipten. 

După îndeplinirea formalităţilor destul de severe din 
vama egipteană am fost întâmpinați cu salutul „Cristos 
a înviat” de către agentul turistic, de religie coptă și 

i i DPI Parte A ETER a Aa 


Mănăstirea Sf. Ecaterina (foto P. Geţia) 


conduși la autocarul care avea să ne ducă până la 
destinaţie. După o scurtă ședere în orășelul egiptean 
Taba pentru finalizarea formalităţilor, am pornit pe dru- 
mul spre muntele Sinai. A fost o zi frumoasă, senină, iar 
atmosfera era clară încât pe porţiunea de șosea din apro- 
pierea mării se putea vedea coasta Arabiei Saudite. 
Marea era limpede de o culoare verde ca smaralgdul şi 
nu e de mirare de ce în această zonă se practică foarte 
intens scufundările submarine. 

Drumul urcă prin deșert până la aproape 1300 metri 
altitudine, unde este așezată mănăstirea Sf. Ecaterina. 
După o foarte scurtă oprire, în locul unde se spune că 
s-au oprit evreii în timpul exodului, spre seară am ajuns 
la complexul turistic unde am fost cazaţi pentru o 
noapte. Nemâncaţi de aproape o zi, ne-am dus să cinăm 
la restaurantul complexului. Oricât de flămând ai fi fost, 
nu ai fi putut să nu remarci că parcă ai intrat într-o altă 
lume, de fapt o întoarcere în timp, într-un local de pe la 
începutul anilor 1900. 

După o cină copioasă, ne-am dus la bazar să cumpă- 
răm suveniruri şi câteva icoane pictate pe papirus. Majo- 
ritatea turiștilor din grup s-au pregătit să urce pe mun- 
tele Sinai, în locul unde Moise a primit Tablele Legilor 
de la Dumnezeu. Fiul meu și cu mine ne-am făcut însă 
un alt plan și ne-am dus la culcare. 

Dis de dimineaţă, a doua zi, ne-am sculat și pe jos, 
circa doi kilometri, pe o vreme splendidă, ne-am dus la 
mănăstire. La poarta mănăstirii am fost întâmpinţi de 
un beduin somnoros care ne-a întrebat dacă suntem 
ortodocși, apoi ne-a condus până la intrarea în biserică. 
Se spune că beduinii care păzesc și lucrează aici sunt de 
origine valahă; ca religie acești beduini sunt musulmani 
şi în incinta mănăstirii este o moscheie chiar lângă bise- 
rică. În altarul bisericii se află racla de argint cu moaștele 
Sfintei Ecaterina. Când am intrat în biserică ne-am oprit 
pentru o clipă pentru a ne acomoda cu semi-întunericul, 
pentru că biserica era luminată doar de câteva lumânări. 
Slujba de Liturghie era începută, dar pentru că era foarte 


Locul unde se spune că evreii s-au oprit pentru 
a-l aștepta pe Moise, plecat pe muntele Sinai 
(foto P. Geţia) 


de dimineaţă nu erau prea mulţi participanţi. Înainte 
de a se termina Sfânta Liturghie, a venit la noi un călugăr 
şi ne-a întrebat dacă suntem ortodocși apoi a intrat în 
altar. Am înţeles rostul întrebării abia la sfârșitul slujbei, 
când ne-am pus la rând pentru miruit și anafură. Pe tale- 
rul cu anafură erau exact atâtea bucăţi câţi credincioși 
erau în biserică. Acea bucată de anafură, făcută din aluat 
nedospit, a fost toată mâncarea noastră până la reveni- 
rea în Israel. 

După slujbă, fiind prea devreme, ne-am plimbat prin 
incinta mănăstirii până la ora când a fost deschis muzeul. 

Turla și zidul dinspre altarul bisericii 
(foto P. Geţia) 


Deși nu foarte mare, în cele câteva încăperi sunt expuse 
documente, cărți bisericești și obiecte de cult de o 
valoare inestimabilă. Din păcate fotografierea în muzeu 
este interzisă. Toate exponatele de aici vorbesc de isto- 
ria milenară a acestui așezământ monahal, mănăstirea 
fiind întemeiată de împăratul Iustinian în prima jumătate 
a secolului al-VI-lea. 

Însuși Mahomed a garantat protecţia mănăstirii 
printr-un document având imprimat pe el amprenta 
palmei sale, document ce poate fi văzut în muzeu. 
Mănăstirea posedă peste șase mii de cărţi, manuscrise 
şi documente în limbile greacă, arabă, armeană, geor- 
giană, siriacă, coptă, fiind a doua bibliotecă din lume ca 
mărime, după cea a Vaticanului, în ceea ce privește 
colecția de cărți și manuscrise cu caracter religios. Aici 
se află și câteva pagini din cea mai veche variantă a 
manuscrisului Bibliei, cunoscută sub numele de Codex 
Sinaiticus, care datează din secolul al-lV-lea, scrisă în 
limba greacă. 

Am putut admira în muzeu cărți de cult românești 
donate de-a lungul anilor de unii domnitori români. Este 
cunoscut faptul că aceştia au păstrat legătura cu sfântul 
locaș trimițând bani, obiecte de cult, manuscrise și cărți 
bisericești. Îi putem aminti pe Petru Rareş, Matei Basarab, 
Petru Șchiopul, Grigore Ghica, Nicolae Mavrocordat și alţii. 
Am mai zăbovit prin incinta mănăstirii până când toţi 


DS 


“Rugul aprins” de unde Dumnezeu i-a vorbit lui 
Moise. Este protejat de un cordon peste care nu se 
poate trece (foto P. Geţia) 


turiştii din grupul nostru s-au adunat, unii dintre ei 
venind direct de pe muntele Sinai, unde au fost să prindă 
răsăritul soarelui. Simţeam o stângere de inimă că tre- 
buie să plecăm de aici. Oricât de scurt ar fi timpul petre- 
cut, experienţa trăită aici, departe de lumea modernă, 
este unică și nu poţi să o compari cu niciun reportaj sau 
documentar văzut, de acasă din fotoliu, la televizor, chiar 
dacă nu vezi absolut tot ce îţi oferă acesta. 

După o astfel de experiență nu poţi să nu te minunezi 
şi să nute întrebi cum o comunitate de călugări a vieţuit 
peste o mie cinci sute de ani, într-un mediu ostil din 
toate punctele de vedere, chiar și acum. Foarte mulţi 
turişti sesizează faptul că sunt primiţi destul de rece, 
uneori chiar cu o oarecare ostilitate în așezările mona- 
hale; cred că răspunsul este în forma de pelerinaj turis- 
tic pe care o practică cei mai mulți. Mijloacele de trans- 
port moderne și rapide, infrastructura modernă, fac ușor 
accesibile cele mai izolate locuri din lume, inclusiv aceste 
lăcașuri de cult. Viaţa celor care viețuiesc aici este per- 
turbată aproape zilnic de turiști care de multe ori nu au 
nicio legătură cu credinţa, în speţă cea creștin-ortodoxă. 

Numai un exemplu, din propria constatare, la slujba 
Liturghiei la care am participat, din cei peste o sută de 
turişti prezenţi în zonă în acea zi, doar patru am fost în 
biserică. Pe de altă parte, turiștii sunt aceia care aduc o 
parte din veniturile necesare întreţinerii acestor mănăs- 

Osuarul mănăstirii 
(foto P. Geţia) 


tiri. Călugării din aceste mănăstiri, pe lângă obligaţiile 
impuse de canoanele bisericeşti mai trebuie să facă față, 
aproape zilnic, afluxului de turiști din toată lumea, ceea 
ce este foarte stresant, aşa cum ne-a explicat un monah 
grec dintr-o mănăstire din Galileea. Totuși, ca o remarcă, 
trebuie spus că la așezămintele românești de la lerihon 


Icoana Schimbării la Faţă de la intrarea în biserică 
(foto P. Geţia) 


şi lerusalim am întâlnit o atmosferă mult mai caldă, mai 
familiară, specifică nouă românilor. 

Cred că, indiferent de scopul călătoriei în aceste locuri 
sfinte pentru toţi creștinii, turistul sau pelerinul trebuie 
să se comporte civilizat și decent, cu mai multă smerenie 
şi discreţie. 


Sf. Mina - icoană coptă din Sinai pictată pe papirus, 
aflată în colecţia mănăstirii (foto P. Geţia) 


Scene din viaţa Sf. Ecaterina pe o icoană din 
colecția mănăstirii. 

SIMPOZION NAȚIONAL DE TEOLOGIE LA 
MĂNĂSTIREA TIMIŞENI 


În intervalul 15-16 mai în Arhiepiscopia Timişoarei a 
avut loc simpozionul naţional de teologie cu tema 
"Dimensiunea pastoral-misionară în opera Sfântului loan 
Gură de Aur”, găzduit la Mănăstirea Timișeni-Șag. 

La eveniment a participat şi Înaltpreasfinţitul Părinte 
loan, Mitropolitul Banatului, alături de preoţi, profesori 
universitari şi studenţi ai Facultăţii de Teologie din 
Timişoara. 

Simpozionul, ajuns la cea de-a treia ediţie se înscrie 
în programa Anului omagial al misiunii parohiei şi 
mănăstirii azi şi Anului comemorativ al Sfântului loan 
Gură de Aur și al marilor păstori de suflete din eparhii. 

În deschiderea evenimentului a fost oficiată slujba 
de Te Deum în biserica mare a Mănăstirii Timişeni-$ag 
cu hramul „Tăierea Capului Sfântului loan Botezătorul”, 
la care a luat parte şi Înaltpreasfinţitul Părinte loan, 
Arhiepiscopul Timişoarei și Mitropolitul Banatului, alături 
de profesori și studenți teologi. 

Întâlnirea desfăşurată în sala de conferințe a 
așezământului monahal, a primit un suflet viu prin par- 
ticiparea și împlicarea activă a Înaltpreasfinţiei Sale în 
aceste dezbateri, atât științifice, cât și ziditoare de suflet. 
"Este o binecuvântare pentru eparhia noastră și pentru 
mănăstirea Timișeni-$ag, că la un astfel de simpozion 
de înaltă ținută teologică, participă profesori de la mai 
multe centre universitare din ţară. Fiecare dintre aceştia 

VALENTIN BIRĂU 
şi-au adus contribuţia prin studierea unei părţi din opera 
scrisă a Sfântului loan Gură de Aur, care nu este o operă 
de arhivă, ci una cotidiană, folositoare pentru viaţa 
duhovnicească de astăzi. Prin acest simpozion noi toți 
ne-am împărtăşit de cuvânt și din lumina scrierilor sfân- 
tului antiohian. De asemenea, am ţinut ca la începerea 
acestui simpozion să rostim o rugăciune către Dumne- 
zeu pentru a-și revărsa pacea Sa cea sfântă peste cetatea 
atât de greu încercată astăzi, a Antiohiei și a ţării unde 
s-a născut Sfântul loan, Siria de astăzi”, a precizat 
Înaltpreasfinţitul Părinte loan, Arhiepiscopul Timişoarei 
şi Mitropolitul Banatului. 

Au fost prezenţi profesori de la mai multe facultăţi 
de teologie din ţară, precum București, Sibiu, Oradea, 
Craiova, Arad și Reșița. Sfântul loan Gură de Aur este 
unul din cei mai străluciți teologi și ierarhi din Biserica 
Ortodoxă, un păstor foarte cunoscut atât pentru omi- 
liile și comentariile sale la Sfânta Scriptură, cât și pentru 
grija sa perpetuă acordată văduvelor, săracilor, bolnavi- 
lor și celor lipsiţi de ajutor. 

Simpozionul naţional de teologie de la Mănăstirea 
Timişeni-Șag este un eveniment organizat de către Arhi- 
episcopia Timişoarei și Facultatea de Litere, Istorie şi 
Teologie din Timișoara. La finele lucrărilor acestui sim- 
pozion toate referatele susţinute de către participanţi 
vor fi publicate la o editură acreditată CNCS. 

DUMINICA MIRONOSIȚELOR, LA REMETEA MARE 


Într-o zi de duminică, un grup de tineri numit 
AS.C.O.R, a hotărât să facă o bucurie unui sat de pelângă 
Timişoara, numit Remetea Mare: au cântat atât la Utre- 
nie, cât mai ales răspunsurile liturgice la dumezeiasca 
Liturghie. 

Acestea toate le-au făcut fiind îmbrăcaţi în straie 
româneşti aduse cu ei din toate colțurile țării. 

Utrenia a început încet și cu sfială, vocile lor abia dacă 
se auzeau, mulțumim lui Dumnezeu că preotul le-a pus 
la dispoziţie microfon, căci altfel doar el știa ce spuneau 
tinerii la strană. Dar cu cât părintele se ruga în altar, 
Duhul Sfânt parcă îi învăluia, pentru că au început să 
cânte mai cu vlagă, iar în vocea lor se simțea dragostea 
pentru Dumnezeu și semeni. Slujba Utreniei s-a terminat 
fără de veste, iar bisericuţa era aproape plină de săteni, 
în ale căror ochi se citea bucuria. 

La Sfânta Liturghie, ascoriştii au urcat în podul bise- 
ricii, unde era locul corului, și au început să cânte muzică 
psaltică. Atât de frumoasă era cântarea lor, încât ţi se 
părea că și îngerii cântă odată cu ei, vocea lor cristalină 
te făcea să uiţi de lume și de necazuri. Ce mai, "ca în sânul 
lui Avraam”! 

La sfârşitul slujbei, preotul a ţinut o frumoasă predică, 
iar la finalul ei a strigat de trei ori "Hristos a Înviat!”, Cu 
credinţă, poporul i-a răspuns într-un glas: "Adevărat a 
Înviat”, lar la urmă de tot, părintele nu a uitat să 
mulțumească ascoriștilor pentru frumosul ajutor din 
timpul slujbei. 

După ce au mărit împreună pe Dumnezeu, preotul 
i-a invitat să viziteze o herghelie într-un sat din apropiere, 
iar ei au acceptat cu mult drag. Dar plecarea le-a fost 
întârziată de un şanţ şi de roata uneia dintea mașinile 
tinerilor, care ajunsese în el. Odată situaţia rezolvată, cu 
toţii au pornit la drum, cu cel care știa drumul (preotul) 
în frunte. 

Frumuseţea cailor și peisajul magnific i-au vrăjit pe 
studenți. Unii dintre ei au încercat să comunice cu caii, 
dar fară niciun rezultat, temându-se de mulţimea fețelor 
necunoscute care se uitau cu mirare la ei. 


CRISTINA VĂRĂREANU 


O fată a fost inspirată să-i ademenească cu iarbă 
verde și să-i calmeze prin cântece line și calde precum 
o mamă iubitoare. După aceea, mulţi tineri i-au urmat 
exemplul. 

La herghelie se mai aflau și un rățoi ţâfnos ce măcăia 
pe înfundate, două mâţe alintate, o câpriță singurică 
şi-un gânsac cam îngânsat, căci ciocul pe sus și-l ţinea. 

Când să plece, i-a prins o ploaie de primăvară călduţă, 
de care caii se bucurau, tăvălindu-se prin iarbă și neche- 
zând poznaș, iar tinerii se hârjoneau care să ajungă pri- 
mul la adăpost. 

Cum alergau ei așa, panicaţi precum gândacii de 
bucătărie când aprinzi lumina, s-au auzit dintr-un ţarc 
nechezături lungi ale unor mânji ce râdeau de naivitatea 
lor. "Ar trebui să se bucure de ploaie, nu să fugă ca 
potârnichile”, păreau ei să spună. 

Odată ce a încetat ploaia și după ce au promis să mai 
treacă pe acolo, ascoriștii au pornit spre Timișoara, fiind 
petrecuți de nechezatul cailor și de un "Să mai veniţi pe 
aici!” al îngrijitorilor. 

Întoarcerea le-a fost uşoară pentru că urma o altă zi 
pecaretrebuie să o-nchine lui Dumnezeu prin rugăciune, 
milostenie, răbdare și bunătate. 

LA PLANTAT DE STEJARI, ÎN DOBREȘTI 


Drumul spre sat. 

Ne-am urcat în mașină și într-o oră și jumătate am 
ajuns la Dobrești, satul unde s-a născut Patriarhul Româ- 
niei, Daniel. Aici, la iniţiativa și cu stăruința Preafericitu- 
lui Părinte, la vremea aceea mitropolit al Moldovei şi 
Bucovinei, s-a înființat, în anul 2003, mănăstirea Dobrești. 
Obștea monahală locuiește într-o casă din sat care a 
fost achiziționată tot în acel an, împreună cu câteva gră- 
dini. 

Eram obișnuiți ca acolo să plantăm puieţi, acum, însă, 
am plantat ghindă de stejar. Stejarii pot trăi sute de ani 
și tocmai de aceea ne este recomandat să plantăm un 
astfel de arbore, deoarece vom lăsa ceva în urmă, o 
moștenire pentru copiii, nepoţii şi strănepoţii noştri, în 
acelaşi timp ajutând și mediul înconjurător. În România, 
stejarul ocupă 2% din suprafaţa păduroasă a ţării. 

Deoarece arșiţa a ars unele plantaţii, domnul inginer 
silvicultor Mircea Morariu a hotărât ca în acea sâmbătă 
să plantăm aceste seminţe sperând ca până la praznicul 
lui Sfântul Gheorghe plantele să iasă la suprafaţă. Noi 
am mers cu mic, cu mare, cei din ASCOR și nu numai, a 
venit şi un grup de elevi şi liceeni de la organizația 
„Salvaţi copiii” din comuna Checea. 


REDACŢIA 


La Dobrești. 

Unii dintre noi am plantat ghinda, alţii am curăţat 
iarba din jurul puieţilor puși în anii anteriori, pentru a-i 
ajuta să „respire” mai ușor. Apoi, am dat cu ierbicid pen- 
tru a face loc semințelor să crească. Tot efortul îl depu- 
nem şi cu scopul de a opri eroziunea solului care este 
din ce în ce mai accentuată. Și din cauza defrișărilor au 
apărut alunecări de teren. 

În drum spre masă, am mai depănat amintiri despre 
anii trecuţi, când am plantat puieţi, iar acum ne bucurăm 
că „s-au prins” și munca noastră nu a fost în zadar. O 
adevărată muncă în echipă! 


Spre Timişoara 

Ne-am bucurat unii de alţii și am petrecut ozi cu folos 
pentru toți și pentru toate. Am plantat o mică parte din- 
tr-o pădure! Să ajute Domnul să se prindă și la Sfântul 
Gheorghe să mergem să ne vedem munca. 

Tocmai de aceea să urmăm îndemnul biblic:„Tinere, 
ţie-ţi zic scoală-te” (Luca, 7, 14) și să mergem și altă dată 
în număr cât mai mare să ajutăm mediul înconjurător 
să trăiască pentru a trăi și noi într-un aer curat. Cu o inimă 
caldă să ne întâlnim iar la Dobrești. 

FOTBAL PE RĂZOARE 


“Ziua începe cu Hristos, semn că va fi una plină de 
energie, căldură şi iubire divină. Aerul rece care intră pe 
geamul camerei poartă cu el miros de primăvară” 


ROBERT MITRAN 


“Încă o zi frumoasă de primăvară, începută alături de 
frumoșii ascoriști. Prima mea zi, în care am cântat împre- 
ună cu cei din ASCOR la Sfânta Liturghie, într-un sat 
liniștit, cu oameni foarte primitori și iubitori ce ne-au 
servit cu dragoste o masă caldă” 


LARISA MITRAN 


“La Cebza am avut parte de una din cele mai căldu- 
roase primiri dintre cele la care am luat partea. M-am 
simţit foarte bine. Din punctul meu de vedere e un loc 
autentic, liniştit şi frumos pe care oamenii excepţionali 
ca părintele și măicuţele au grijă să-l păstreze.” 


ANTONIE TEODOR 


S-a întors Ruza ... Bubu-Ruza! 

Roșioară-nveștmântată-n dantelăria de abanos, 
boaba cu picioare agere ne-aţinut isonul în strană. Acum 
că am ieșit din cojoacele multe, de sub cămașa de rouă 
viază suflare nouă; strop cu strop stacojiu, parcă preves- 
tind pironirea pe Cruce a Mântuitorului; și totuși, parcă 
pulsând întru Învierea lăuntrică. 

“Doamne, de poţi, să faci ceva?” întreabă tatăl dez- 
nădăjduit, căci moartea fiului a pus amprentă asupra 
suferinţei, dar poate, “Dumnezeu poate a-mpărăţi toate”, 
precum răsună viersul dulce al colindei. Înainte de pro- 
pria-i Înviere, poate a-i învia şi pe simpli muritori, deși 
totţărină om ajunge, înapoi în pământul reavăn, hrănind 
flori diafane, mierle dolofane, puieţi de tei și stufăriș de 
măceș ... „de poţi”? Deh, poate, dar putem și noi? Noi, 
“neam necredincios” îl purtăm cu noi, dreaptă călăuză 
în urcușul vieţii? La predică, părintele Ciprian ne-a amin- 
tit treptele din Scara Raiului, ne-a pus înainte imaginea 
drumului, reprezentare simbolică a vieţii noastre duhov- 
nicești. Acest drum parcurge un munte și așa cum pos- 
tul şi rugăciunea pot muta și munţii, ne putem aşadar 


şi noi strămuta muntele deasupra piscurilor celor ce 
ne-au precedat, tot urcând pantele abrupte ale propri- 
ilor munţi și cuprinzând cu limpezi ochi zarea dintr-a 
noastră cale. Dacă îl urmăm pe Taica pe cărarea aceasta, 
nu ne pierdem în stufăriș, nici nu ne zgârâiem în mără- 
ciniş, și de ne oprim pe propriul pisc, împingem de la 
spate pe micii pionieri, tot urmându-l pe Taica mai 
departe, și mai departe, mai sus și încă tot mai sus, până 
îi pierdem din ochi. Dar tot făcându-le cu ochiul de bucu- 
rie că se sprijină pe umerele noastre, la fel ca noi pe-ale 
străbunilor, şi Taica mai coborând, schimbat la faţă, tot 
privindu-ne în ochi, înviindu-ne prin ai noștri, înviindu- 
ne prin sine, îmbucurându-ne cu bucuria copiilor. 

Zburătăcitul buburuzei primprejurul stranei ne 
dezmeticeşte - copilaşii stau înşiruiţi în genunchi 
înaintea Altarului, se împărtăşesc de Trupul şi Sângele 
Mântuitorului, străbat veșnicia și ne-o așează înainte. 
Avem drum lung de parcurs până să vă atingem poalele 
muntelui, voi giganţi cu mâini fragile și suflete limpezi! 

Ne punem baticul pe creștete, ne-ncingem cu brâul 
de piele, ne așezăm firele răzlețe privind în geamul de 
la mașină, suntem gata a vă veni în întâmpinare! Suntem 
gata a vă urma la împărtășit, şi a sta cu voi la masă și a 
ne pune în leagănul în care voi aţi stat şi a bate mingea 
pe pajiștea pe care voi aţi pășit. Găinile negre de pe câmp 
cu voi au crescut, barza de colo sus din stâlpul de ilumi- 
nat voi aţi întâmpinat-o, iar mușuroaiele de furnici de 
pe lângă mănăstire spre desfătarea voastră au fost ridi- 
cate, voi stăpâni pe-acest pământ cebzan. lară biserica, 
biserica de lemn din cimitir vouă v-a fost închinată, vouă 
piticilor cu inimi de uriași! Părintele vouă vă va spune 
când veţi crește mai mari:“Dacă vă bat la baschet, veniţi 
la slujbă!” 

Cu voi va juca fotbal în zile însorite, și poate, ca și noi, 
veţi alerga numai în șosete căci șoşonii vă vor zbura din 
picioare. Veţi vedea ce au văzut ai voștri, dar cu ochi mai 
mari, și veţi urca pe culmi până peste piscuri mai joase 
şi vă veţi uita la noi cu ochii voştri mari și veţi vedea pe 
Taica pe o cărăruie şi-i veţi urma Lui şi înaintașii vor privi 
din urmă la voi și vor zâmbi, cunoscători, căci voi veţi fi 
înviat deja! 

Încheiem  istorisirea noastră 
bănăţenesc. Sănătace fârtaţilor! 

“În luna lu Mărţişor , zâua 22, în duminica Sfântului 
loan Scărarul, am ajiuns cu toţ în satul Cebza și-am șezut 
vo' 7 şeasuri. Unge am slujit dimpreună cu părincele 
paroh Sfânta și Dumnezeiasca Liturghie. Ne-am strâns 
gestul ge mulţ' cam la vreo 25 la număr. După slujbă 
gazdele ne-or invitat la o masă caldă, să nie încălzim. 

O mâncare tare gustoasă! Mai apoi am mărs o ţâră 
pă la mănăstire „unge am givănit un pic dăspre istoria 
mănăstirii dă la Cebza. Noi, goștili, ne-am sâmţit foarce 
binie, mai ales după o ţâra die fotbal unge împreună cu 
părincele ne-am (mai) destins. Aicia s-o văzut cinereţea 
fiecăruia! Nu să șcie cinie o fost mai bun, dară cu toţ 
ni-am ales cu o zi de primavară die folos, într-o zi așa dă 
caldă. Dar foarce scurtă ziua asta!“ 


ANDREEA ȘERBEȚCHI 


în veşnicul grai 


TABĂRĂ STUDENŢEASCĂ LA GĂBUD 


MĂDĂLINA IVAN, clasa XII-a 


Tabăra naţională studenţească de la Găbud a început 
pe 1 mai. Un mare weekend prelungit, o vacanţă cât 
pentru toate zilele, desfășurându-se pe zece. O vacanţă 
la mânăstire presupune ceva diferit de genul de excursii 
cu care tinerii sunt obișnuiți, iar faptul că pe parcursul 
întregii săptămâni a avut loc o tabără nu poate însemna 
decât un lucru și mai deosebit. 

Mă refer la un program de slujbe deloc de neglijat, 
la multă muncă în cadrul ascultării, la conferinţe nu toc- 
mai pentru copii. Probabil majoritatea se întreabă: oare 
ce să merite asta? Ei bine, totul. Merită pentru că o ase- 
menea tabără e așteptată, pregătită și prăznuită ca o 
mare sărbătoare, pentru că Găbud e un loc rupt dintr-o 
altă lume, pentru că nu eşti înconjurat de oricine. 

Invitaţii sunt cu toţii intelectuali, oameni cu realizări 
și referinţe. E un mare, mare privilegiu să fim învăţaţi de 
cei mai buni. Tema de anul acesta a fost rememorarea 
părintelui Ilie Moldovan. Conferinţele au întrecut 
așteptările. 


4139 „0 , ” 

Am avut deseori senzaţia că sunt mult prea "mica" și 
suficientă față de oamenii care veneau cu dragoste să-mi 
vorbească. Tot ce se întâmplă la Oașa și Găbud e un mare 
dar pentru tineri. Un dar oferit de părintele stareţ și 
întreaga obşte pentru noi. Părintele lustin e un om cald 
şi cu o statură demnă în marea lui smerenie și simplitate. 
Este ca și cum Oașa ar fi Sarmizegetusa, iar părintele, 
Burebista, cel ce ne unește pe toţi. Depune pentru noi 
o muncă spartană fără să aibă rezultate palpabile. 
Rămâne speranţa că se alege ceva pentru "orfelinii” lui, 
că ei o să schimbe lumea după ce învață cum. La Găbud 
şi Oașa nu se găsesc nişte monahi ce spovedesc; se 
găsesc mistagogii, camarazii, duhovnicii, prietenii noștri. 
Dar nici tinerii veniţi nu sunt oricum. Etalonul rămâne 
greu de egalat, dar cu toţii ne străduim. Avem dorinţa 
să întoarcem măcar o fărâmă din darul primit. Dintre 
ţinerii veniţi aici mi-am făcut mulţi prieteni și sunt mân- 
dră că-i cunosc. Asociindu-mă cu ei simt și eu cum cresc, 
cum împrumut din capacităţile lor. Pentru că sunt 
deosebiți. Deosebiţi suntem cu toţii, dar de ei vorbesc 

într-un mod aparte. Faţă de ţinerii obișnuiți din lume, cei 
ce vin la Oașa au ceva anume, au ceva specific, au ceva în 
privire. Și acel ceva e sesizabil fără prea mare efort. E sesi- 
zabil și familiar, pur şi simplu când îl vezi pe el sau pe ea, 
ştii că frecventează casa ta. Eu personal văd în tinerii 
crescuţi la Oaşa viitoarele noastre vârfuri. Viitori junimiști, 
viitori legiuitori, viitori proclamatori și războinici pentru 
neam, într-o lume bombardată de idei străine. 

Tabăra, în cele din urmă a trecut repede. Părinţii au 
rămas să se bucure de puţină liniște după marea luptă 
data, au rămas să se refacă pentru ce va urma. Pentru că 
par veșnici tineri și energici și pentru că sunt mult mai 
mult decât par. Cu toată aprecierea nu putem percepe 
adevărata lor valoarea. Putem fi recunoscători şi ne 
putem arăta recunoştinţa, pentru că avem cui. 

O, ce veste minunată! 
Vine tabăra îndată. 

La Găbud noi am plecat, 
Este schitul nostru drag. 

1 mai am apucat 

Și la conferință-am stat, 
Pe Părintele lie 

Evocând cu bucurie. 
Veste mare-n ţară am dat 
Fiindcă mulți ne-am adunat, 
Tinereţea copleșește 
Pacea care înflorește. 

Noi sinaxe ascultăm 
Sufletul ni-l bucurăm 
Când la slujbe ne rugăm 
Și pe Domnu-lăudăm. 

lar apoi la ascultare 

Te formezi să fii om mare. 
Fie că-n grădină vezi 

Ce înseamnă să plantezi, 
Ori prin beciuri aranjezi. 
Poate capre vaccinezi, 

Cu medicament tratezi. 
Ajutor de bucătar 
Trapezarul „number one”. 
lar când tabăra sfârșește 
Slobozirea poposește, 

Şi spunem cu întristare 
Doamne...cât de rău ne pare! 
Dar plecăm cu gânduri bune 
Să le aplicăm în lume 

Cu minţile luminate 

Și cu suflete-mpăcate. 


DIN NOU DESPRE RELIGIE ÎN ŞCOALĂ 


„Un popor care nu își cunoaște istoria este ca un copil 
care nu își cunoaște părinţii“, spunea Nicolae Iorga. 

Poporul nostru român ar trebui să răscolească puţin 
istoria, să vadă şi să cerceteze cine a format școala româ- 
nească, unde s-a format și de către cine. Un popor care 
nu-și cunoaște istoria se îndreptă spre nicăieri. Primele 
şcoli - elementare, medii şi superioare - au funcţionat 
în incinta bisericilor și a mănăstirilor. Cu toţii ştim că în 
dezvoltarea culturii noastre a avut un rol deosebit școala 
românească de pe lânga biserica Sf. Nicolae din Scheii 
Brașovului (1495), iar primii dascăli au fost slujitorii bise- 
ricii. Știind doar acestea putem vedea valoarea pe care 
a avut-o biserica, întâi de toate, în școală. De-a lungul 
secolelor, educaţia s-a făcut în strânsă legătură cu religia, 
acest lucru putând fi observat încă din Antichitate, în 
Orient școlile funcţionând în general pe lângă temple. 

Cum este și firesc, Biserica a avut și are până în pre- 
zent un rol religios-moral, anume acela de a sădi în 
sufletele noastre credința în Dumnezeu și dragostea faţă 
de aproapele, după cum însuși Mântuitorul a spus: „Să 
iubeşti pe aproapele tău ca pe tine însuţi“ (Mt. 22, 39). 
După acest îndemn al Mântuitorului aș vrea să pun în 
câteva rânduri folosul pe care l-a avut religia în viața 
mea, sau mai exact ora de religie. 

În vara anului 1999 am fost în vacanţă la mare, mi-a 
rămas bine întipărită în minte acea vacanţă deoarece 
era la un an după moartea tatălui meu. Mama ne-a dus 

pe mine şi pe fratele meu mijlociu să vedem locurile 
frumoase unde s-a nascut tatăl nostru și să îi vizităm și 
pe bunicii nostri. Veneam pe clasa a doua şi-mi aduc 
bine aminte că anul școlar a început undeva la 1 sep- 
tembrie, imediat după ce venisem de la mare. În prima 
oră de religie din acel an școlar, lecţia a fost predată de 
către doamna învățătoare, o doamnă care a rămas în 
inima mea și a colegilor mei, modelul de om bun și blând. 
Preotul din sat era cel care preda ora de religie, însă în 
acea zi slujea la Sfântul Altar. 

Aşadar, lecţia cu care am început prima oră de religie 
din clasa a doua a fost următoarea: cu Dumnezeu la 
început de an școlar! Doamna învăţătoarea ne-a pus pe 
fiecare din noi să povestim ce am făcut în timpul vacanței. 
Am povestit cum ne-am petrecut, pe unde am umblat 
şi ce am vizitat. După aceea, doamna învățătoare ne-a 
citit lecţia din manualul de religie. Vreau să va spun că 
adoram cu toții orele de lectură în care ea ne citea câte 
o poveste, însă când citea povestirile din manualul de 
religie totul căpăta altă valoare, sădea în inimile noastre 
atenţia și armonia, totul era mai frumos, mai expresiv. 

În această primă lecţie, copiii povesteau cum şi-au 
petrecut vacanţa de vară. Pe unul dintre ei îl chema Ale- 
xandru, ţin minte acest nume deoarece fratele meu mij- 
lociu are același nume. Acest băieţel povestea cum și-a 
petrecut vacanţa la ţară, cum și-a ajutat părinţii și buni- 
cii, cum a îngrijit o bătrână bolnavă și singură din satul 

lui. În timp ce ne citea învăţătoarea, noi ne uitam la 
ilustrațiile din carte, în care vedeam cum acești copii 
și-au petrecut vacanţele: unii au fost la mare, altul la 
munte, iar altul citise sau se rugase. 

Cum priveam ilustrațiile, mi-am dat seama că în acel 
băiat care ajutase bătrâna, îl regăseam pe fratele meu. 
Şi el a făcut același lucru în vara acea. Fiind mai mare, 
mergea la bătrânele din sat și le săpa în grădină, că ele 
nu puteau din cauza bătrâneților, și uneori îi mai dădeau 
câţiva bănuți. Atunci, în mintea și sufletul meu s-a petre- 
cut ceva, din acel moment vroiam să fac și eu acelaşi 
lucru ca şi fratele meu, ca și acel băieţel. Lucru ce s-a şi 
întâmplat vara următoare. La vârsta aceea așa gândeam, 
crezând că faptele bune trebuie să se întâmple în aceeași 
perioadă, nu înţelesesem pe atunci că ele trebuiau făcute 
tot timpul, însă acest lucru a fost un început. 

Pe an ce trecea, orele de religie erau așteptate cu 
nerăbdare, nu doar de mine, ci de toţi: povestioare cu 
tâlc, vorbe calde și expresive ale învăţătoarei şi mai apoi 
ale preotului. Orele de religie era petrecute în liniște, 
cugetare, comuniune, interacţionam unii cu alţii mai 
mult decat în pauze. Îmi aduc aminte cum colegii se 
deschideau în faţa preotului, la ora de religie, cu diferite 
probleme. Atunci vedeam că nu trebuie să-i privim cu 
răutate, că deși erau neastâmpărați, chiar agresivi, aveau 
motivele lor. Mărturiseau că părinţii îi ceartau, îi puneau 
la munci grele, îi băteau, și dacă le-ar mai fi zis că vor să 
meargă la biserică și ei cu bunicii lor, îi ceartau că de ce 
mergeau, mai bine să-i ajute la mâncare, ba chiar îi 
puneau să lucreze la animale. 


pt 


Atunci poate nu am înțeles aceste probleme, copil 
fiind, însă sfaturile profesorului de religie, ale preotului, 
au fost următoarele: „Sunt părinţii voștrii, cinstește pe 
tatăl tău şi pe mama ta, puteţi să le spuneţi că îi ajutati 
sâmbăta sau în altă zi, dar duminica două ore să vă lase 
să vă rugaţi împreună cu bunicii voștri pentru familia 
voastră, pentru voi să învăţaţi mai bine la școală”. Îmi 
aduc aminte că, ori de câte ori ne certam între noi, la ora 
de religie auzeam cuvintele „prietenul la nevoie se 
cunoaște”sau „să răsplatim cu bine celor ce ne fac nouă 
rău”, Ne făceam bileţele în care ne ceream iertare, iar în 
pauza eram din nou cu toţii prieteni buni. 

La orele de religie am învăţat despre martirii neamu- 
lui românesc; am învăţat să dăm cinstea cuvenită eroilor 
cazuţi pe câmpurile de luptă, în deportări și în lagăre. 
Degeaba se iese astăzi în stradă pentru eroii căzuți, în 
viitor nu va mai şti nimeni de eroii neamului, nu vor şti 
copiii noştri ce înseamnă patriotism! 

Aceste lucruri se petreceau pe când eram în gimna- 
ziu, atunci le-am învăţat. În orele de religie noi ne 
recream, ne înveseleam, învia în noi dorinţa de a deveni 
buni. Oare acum ne-am mai aminti cu drag copilăria 
noastră, primii ani de școală, dacă nu învățam la ora de 
religie că nimic nu este mai important decât să preţuim 
anii nostri şi lucrurile bune pe care le-am făcut. Dacă 
orele de religie erau nesemnificative, nu ne-am mai 
aminti cu drag de ele, nu am mai fi ştiu că în Biserică 
aflăm încotro ne îndreptăm...Nu am fi știu că avem un 
Creator care ne-a creat și că ne este Tată ce ne iubește 
necondiționat. Am învăţat să ne iubim părinţii și să-i 

cinstim, indiferent cum sunt, să respectăm profesorii și 
să-i considerăm ca o a doua familie. Oare cei care au 
facut religie nu au învăţat aceste lucruri? Sau nu vor 
să-și amintească? 

Mă întristez când îi vad pe unii părinţi din ziua de azi 
dând la o parte ora de religie, fără să se gândească că, 
prin aceasta, copiii se formează moral. Îl dau la o parte 
pe Dumnezeu din familie, lucru dureros și pas ce duce 
le negarea lui Dumnezeu. Ei văd în religie o îndoctrinare. 
Când a forţat religia ortodoxa pe cineva la ceva? Nu fie- 
care are oare liberul său arbitru? Oare dacă ar avea de 
mici o bază, un punct de pornire duhovnicesc, și-ar mai 
părăsi copiii părinţii? Nu i-ar iubi oare mai mult? Păcat 
că am ajuns în acest moment în care poporul român nu 
își recunoaște identitatea și faptul că s-a format creștin 
încă din secolele I-II d.Hr. 

Cei care nu doresc religia în școală nu-l doresc pe 
Dumnezeu în vieţile lor. Înspre ce ne îndreptăm? Sfântul 
loan Gură de Aur spunea părinţilor: „Creșteţii pe copiii 
voştri întru învățătura și certarea Domnului, cu multă 
băgare de seamă. Tinereţea este sălbatică, având nevoie 
de mulţi purtători de grija, dascăli, pedagogi, îngrijitori, 
de mulţi hrănitori. Mare depozit avem noi în copiii noș- 
tri. Să ne îngrijim de ei, iar aceasta să o facem ca nu 
cumva vicleanul diavol să ne piardă chiar pe noi. Acum 
însă, toate sunt contrare printre noi. 

Pentru ca să putem avea țarină bună și rodnică, toate 
le facem, iar tocmai ceea ce este mai de preț pentru noi, 
adică să ne îngrijim de a încredința pe copilul nostru 
unuia care ar putea să-i păstreze neatinsă întreaga lui 


înţelepciune, la aceasta nu ne gândim, deși el este pro- 
prietatea noastră cea mai de preţ, iar celelalte prin el 
vin. Ne îngrijim de proprietăţile ce le vom da lor, și nu 
de ei. Ai văzut câtă lipsă de judecată? Cercetează sufle- 
tul copilului și la urmă vor veni și celelalte; iar dacă 
acesta nu este, niciun folos nu va avea copilul din averi, 
pe când dacă va câștiga sufletul, nicio vătămare nu va 
avea de la sărăcie. Voiești a-l lăsa pe el bogat? Învaţă-l 
să fie om bun și cinstit, fiindcă astfel va putea și averile 
să şi le stăpânească; iar dacă nu va putea câștiga altele 
din nou, cel puţin nu vor fi mai prejos de cele deja 
obţinute”. 

Ora de religie ne-a învăţat ca acum mari să-i spunem 
omului din zilele noastre porunca lui Hristos:,să vă iubiţi 
unul pe altul, precum v-am iubit Eu“ (loan 13, 34), 
porunca Celui care Și-a dat viaţa pentru noi. 

Ora de religie a sădit în mine iubirea, credinţa, armo- 
nia, liniştea şi facerea de bine. La ora de religie am auzit 
cuvintele: când ești trist, zâmbește, nu ai motive să fi 
trist, gândeşte-te că soarele răsare pentru tine, că e o 
minune că deschizi ochii, că încă poţi umbla, că poţi auzi; 
toate acestea sunt minuni pe care Dumnezeu le face cu 
tine, bucură-te de ele, căci cei care nu pot face ceea ce 
tu poţi, deși nu pot vedea sau merge, sunt totuși veseli 
că trăiesc. Să mergem mereu înainte și să nu dăm înapoi! 

Închei prin cuvintele: „Avem o ţară unde au stăpânit 
odată vitejii daci, bărbaţi nemuritori/ Și unde stau de 
veacuri laolaltă izvoare, văi şi munţi cu fruntea-n zări/ 
(...) Să apărăm cu râvnă-Ortodoxia și-acest pământ de 
Sfinţi şi de eroi!'. 

TABĂRA NAŢIONALĂ STUDENŢEASCĂ 
“PĂRINTELE TEOFIL PĂRĂIAN” 


În perioada 18-27 iulie A.S.C.O.R. Timișoara, orga- sărbătorirea hramului - Sfântul Mare Mucenic Pante- 
nizează împreună cu alte filiale A.S.C.O.R şi organizaţii  limon, drumeţii, repetiții de muzică psaltică, partici- 
de tineri , Tabăra Naţională Studenţească “Părintele parea la slujbe. 

Teofil Părăian” la Mănăstirea Oașa, aflată în Munţii Pentru înscrieri și detalii puteţi lua legătura cu 
Șureanu, pe malul Lacului Oașa. Ramona: 0755 626 472 şi Larisa: 0769 230 67. 

Tema discuţiilor din acest an va fi evoluționismul, 

iar printre activităţi se numără pregătirile pentru Vă aşteptăm cu drag! 


ASOCIAȚIA STUDENȚILOR Age: Erzaztr sp Lazar? 
CREŞTINI ORTODOCŞI ROMANI e-mail: ascortmQ yahoo.com 


FILIALA TIMIŞOARA ză web: www.ascortimisoara.ro 


Studenţimea ortodoxă 21 


CASĂ NOUĂ PENTRU O FAMILIE NEVOIAŞĂ DIN 
BENCECU DE SUS 


În cursul lunii mai, în localitatea timişeană Bencecu 
de Sus s-a desfășurat o acţiune umanitară pentru ajuto- 
rarea unei familii nevoiașe cu 8 copii. La iniţiativa preo- 
tului paroh, Vasile Mânea, cu ajutorul financiar al unui 
om cu suflet mare și cu sprijinul comunităţii de aici, din 
toamna anului trecut s-a început construirea în sat a 
unei locuințe pentru familia domnului Voicu Vuc, aflată 
într-o situaţie materială greu de imaginat. 

Cei 10 membri ai familiei locuiesc în prezent într-o 
căsuţă dărăpănată de pământ ce abia se mai ţine pe 
picioare. Toţi dorm într-o singură cameră și mănâncă la 
o singură masă. Trăiesc din alocaţiile copiilor și din mila 
vecinilor și a preotului din sat. Cu lacrimi în ochi aceștia 
privesc la noua locuinţă ce prinde viață în mica lor 
ogradă prin strădania și dăruirea oamenilor lui Dumne- 
zeu. Singurul cuvânt ce străbate buzele acestora este 
mulțumirea adusă lui Dumnezeu și semenilor inimoși 
care le-au acordat o șansă la demnitate și normalitate. 

Potrivit părintelui paroh Vasile Mânea, gestul uma- 
nitar se datorează în cea mai mare măsură unui credin- 
cios ce nu doreşte să fie cunoscut, cât și enoriașilor filiei 
Bencecu de Sus, ce au oferit-după posibilitate- o fărâmă 
din prisosul lor. 

“Cu ajutorul și cu sprijinul unui om cu suflet mare pe 
care l-am cunoscut prin unul dintre consilierii noștri 
parohiali, vom reuși să ridicăm această locuinţă nouă 
pentru familia domnului Voicu Vuc, ce avea mare nevoie 
de acest ajutor din partea comunităţii, întrcât locuinţa 
actuală este una deteriorată și sărăcăcioasă. Ne bucurăm 
să avem oameni lângă noi dispuși să-și ajute aproapele 
şi pe această cale îi mulțumesc celui care susţine finan- 
ciar întreaga lucrare, precum și tuturor celor care au 
răspuns apelului nostru și ne sunt alături”, a precizat 
pr. paroh Vasile Mânea. 

Prezent, la faţa locului, delegatul Arhiepiscopiei 
Timișoarei, pr. Mircea Szilagyi, Protopopul Protopopia- 
tului Timişoara II, a arătat că ceea se întâmplă la această 
oră în parohia Bencec reprezintă un model pentru toate 
parohiile eparhiei, care, deși multe dintre ele se con- 
fruntă cu situații materiale precare, au datoria de a purta 
de grijă - după putinţă - de fii lor duhovnicești aflaţi în 
nevoi și grele încercări, iar mai cu seamă de familiile cu 
mulţi copii. 

De asemenea, acesta a transmis binecuvântarea și 
aprecierile Înaltpreasfinţitului Părinte Mitropolit loan 
inițiatorilor acestui gest de iubire  frățească, 
încredinţându-i de tot sprijinul şi de toată susţinerea 
Arhiepiscopiei Timișoarei în derularea unor astfel de 
acțiuni umanitare. 


GEORGE GIURGIU 


“Ceea ce se întâmplă astăzi la Bencecu de Sus prin 
lucrarea părintelui Vasile Mânea este un exemplu clar 
de implicare din partea Bisericii și a păstorului sufletesc 
al parohiei în viaţa comunității. Este un aspect normal 
ce-l întâlnim adeseori în viaţa bisericilor şi a parohiilor 
noastre, chiar dacă acestea sunt mai puțin mediatizate, în 
care preotul cunoaște îndeaproape și pe cei care au 
nevoie de ajutor și sprijin, cât și pe cei care sunt dispuși 
să ajute oamenii necăjiţi. Astfel, preotul devine un liant 
în parohie, o inimă care pulsează, el îi unește pe oameni 
în jurul Bisericii şi chiar mai mult decât atât, îi mână spre 
ajutorarea și sprijinirea aproapelui. Ceea ce se întâmplă 
în această parohie este un exemplu pentru fiecare preot 
din protopopiatul nostru și pentru fiecare parohie pe 
care o știm și ne dovedește încă o dată că omul sfințește 
locul. Această lucrare ne arată că acolo unde preotul se 
implică și își îndeplinește datoria, rezultatele nu întârzie 
să apară. Mă bucur foarte mult că părintele a avut această 
inițiativă și a reușit să găsească şi resursele necesare 
pentru a construi această casă și mă bucur că se confirmă 
încă o dată rolul important pe care Biserica îl are în viaţa 
şi rânduiala unei comunități. Avem multe parohii izolate, 
aşezate la mare distanţă de așezările urbane, unde 
numai există nicio instituţie care să se implice în viața 
credincioşilor. Comunitatea este de multe ori prea mică 
pentru a susține o unitate administrativă, pentru a 
întreține un dispensar medical, dar totuși parohia și 
preoții rămân pe baricadele, pe meterezele satelor și 
adeseori joacă un rol desebit de important, fiind poate 
singurii care mai poartă de grijă de cei de aici iar oame- 
nii ştiu că preotul este în mijlocul lor, indiferent de 
situație”, a declarat pr. Mircea Szilagyi, Protopopul Pro- 
topopiatului Timișoara II. 

UNIVERSITATEA DE VEST DIN TIMIȘOARA 


FACULTATEA DE LITERE, ISTORIE ȘI TEOLOGIE 


ADMITEREA LA CICLUL DE STUDII UNIVERSITARE, 
SPECIALIZAREA TEOLOGIE PASTORALĂ IULIE -SEPTEMBRIE 2015 


1. Documente necesare 

Pentru înscrierea la concursul de admitere la speci- 
alizarea Teologie Ortodoxă Pastorală, candidaţii vor com- 
pleta o cerere de înscriere, la care se anexează următoa- 
rele acte (care vor fi depuse într-un dosar plic): 

* două fotografii tip buletin (carte) de identitate; 

* diploma de bacalaureat sau diploma echivalentă 
cu aceasta, în original - candidaţii care se înscriu pentru 
concurs şi la o altă facultate vor anexa o copie legalizată 
a diplomei şi copia legitimaţiei de înscriere la concurs 
la prima Facultate, copie care se autentifică după ori- 
ginal la secretariatul facultăţii; 

* foaia matricolă cu disciplinele studiate în liceu; 

+ certificat de naștere (copie legalizată); 

„ certificatul de botez; 

* recomandarea preotului paroh; 

* binecuvântarea arhiereului de care aparţine; 

* scrisoare de intenţie; 

+ adeverinţă medicală tip; 

* acte doveditoare pentru cei ce au obţinut un 
premiu la faza internaţională sau naţională a olim- 
piadelor şcolare; 

* diploma de absolvire (absolvenţii de colegiu), în 
original sau copie legalizată, pentru cei care urmează 


Dl — “4 sud 

o a doua specializare, respectiv foaia matricolă pentru 
candidaţii care doresc continuarea studiilor; 

„ acte doveditoare pentru cei care solicită scutirea 
de taxa de înscriere 


Sunt scutiţi de plata taxei de înscriere candidaţii care: 

1) auun părinte (sau susţinător legal) cadru didactic 
(în activitate, pensionar sau decedat); 

2) angajaţi şi copiii angajaţilor U.VT;; 

3) orfani sau proveniţi din casele de copii. 

Scutirea de taxa de înscriere se va face pe baza unei 
cereri însoţite de acte doveditoare aprobate de Decanul 
facultăţii, cu menţiunea că scutirea de taxă este valabilă 
doar pentru un singur domeniu de studii din cadrul 
Facultăţii. 


2. Calendarul admiterii: 

13- 27 iulie2015: înscrierea candidaților; 

27 iulie: admitere la ciclul licenţă - verificarea aptitu- 
dinilor muzicale, interviul vocaţional şi afișarea rezultate- 
lor preliminare; 

28-30 iulie: confirmare locuri și depunerea cererilor 
candidaţilor de pe listele de așteptare; 

31 iulie: confirmare locuri, înmatriculare și afișarea 
rezultatelor finale. 

In luna septembrie se va organiza o a doua sesiune 
de admitere, după cum urmează: 

15-19 septembrie: înscrierea candidaților; 

19 septembrie: admitere la ciclul licenţă — verificarea 
aptitudinilor muzicale, interviul vocaţional și afisarea 
rezultatelor preliminare; 

20 septembrie: depunere contestaţii, confirmare 
locuri și înmatriculare; 

21 septembrie: afișarea rezultatelor finale. 

Când tot în lume aș putea primi, 
Onoruri, slavă, bogății nespuse, 

Aș vrea doar Tu să fii tot ce-aş putea dori, 
S-alerg spre Împărăţia Luminii neapuse. 


Când totul s-ar preface-n beznă, 
Aş vrea doar Tu să strălucești. 
Făclie fii în viaţa mea perenă, 

Şi paşii să-mi călăuzești. 


Chiar toţi din lume de m-ar părăsi, 

Aș vrea doar Tu să-mi fii mereu aproape, 
Așa nicicând nu mă voi poticni, 

Și prin al Tău har voi aduce roade. 


Când tot în jur s-ar prăbuși, 
Aş vrea doar Tu să îmi rămâi, 
Cu Tine vreau de-aș reuși, 
S-ajung să fiu în veşnicii. 


LUCIAN-OVIDIU POP 


ONoafle de firimvară 


Luna străluce puternic prin ferestre, 
E seară, e târziu, e miez de noapte, 
Înconjurat de infinitele frumuseți celeste, 
Contemplez cu mintea departe, tot mai departe. 
Mă minunez de tot ceea ce e frumos, 
ce mă-nconjoară, 
La fel cum milioane înaintea mea s-au minunat, 
De stele minunate, de aștri ce parcă coboară, 
De luna ce cu umbre pe alocuri s-a înveșmântat. 
lar de afară se aud cântări neasemuite, 
Câte un greier singuratic își plânge adânc amarul, 
lar rândunelele în cor își vestesc doruri 
neîmpărtășite, 
De simţi că ești în cer, străin de tot calvarul. 
E noapte, e întuneric și totuși e atâta viaţă, 
Încât te miri cum poate omul firea să şi-o piardă, 
În loc să vadă în Domnul o nădejde vie, caldă, 
Atunci când un necaz oricât ar fi de mic e gata 
să-l doboare. 


Preot CONSTANTIN MILIN 

aha adovănuluui 


„Para venir a gustarlo todo, 
non quieras tener gusto en nada” 
(Sfântul loan al Crucii) 


ceasuri de care te desparte, 
îndelung însemnate, 
vor fi ale tale toate 
transparenţele exilate 


stea de stea, lună de lună, 
arzând în depărtare 
cuvinte adevărate, 
neșlefuite, nedeslușite, 


așa cum au fost 
în realitate... 


presimţită mărturie: 
uneori, caii mor 
şi atunci când vor, 
scrie asta, să se știe... 


scrie neasemuit, 
nu doar din lume sunt, 
ci şi cer 
univers tăinuit, 


așa cum a fost 
în realitate... 


dincolo de Capernaum 

se-ascunde chin nespus, 
capăt orânduit, 
scrie fără alint, 


atât de târziu, 
lumina mea, 
mi-a pătruns în suflet 
tâmpla vieţii nesărutate 


așa cum n-a fost 
în realitate... 


LUMINIŢA NICULESCU 


Învierea 


Comoda fă ua 


Pășesc încet cu inima-mi bătând în piept puternic, 
Ma îndrept timid spre mormântul încercat de ploi, 
Unde își doarme somnul lin un părinte 

preacucernic, 
Ce încă se mai roagă fierbinte pentru noi. 


Privesc lespedea de piatra și crucea de pe 
mormânt, 
Şi în inimă-mi răsună poveţele lui calde pline 
de putere, 
Pe care le resimt în suflet, parcă le mai port în gând, 
lar întreaga-mi ființă este cuprinsă de durere. 


Aş vrea părinte drag vocea caldă să ţi-o mai ascult, 

Când credinţa mi se zbate, tinzând spre 
deznădejde, 

Şi mai apoi să mă întăresc, să urc, 

Găsindu-mi în Domnul adevărata mângâiere. 


Aş vrea părinte drag să îți spun durerea mea, 

Să îţi împărtășesc și gânduri și vise și speranţe, 

Dar mă trezește vântul ce îmi netezeşte suav 
obrajii, 

Şi îmi vin în fire, căci ştiu că eşti viu, acolo, undeva. 


Îmi iau rămas bun părinte drag, ca somnul 

să îţi fie lin, 
Căci ştiu că cerul te-a primit în lăcașurile sale, 
Așa că te rog să veghezi asupra fiului tău creștin, 
Care poartă în al său suflet toate dorurile tale. 


Preot CONSTANTIN MILIN 


Într-un schit din Sfântul Munte 
Meditez în stil poetic 


Fac cu gândul spre cer punte 
Bântuit de-un duh ascetic. 


Simt o linişte deplină, 
Pace în interior, 
Plinătate și lumină 

De care-mi era chiar dor. 


Undeva la Athos sus 
Stau închis într-o chilie, 
Şi cer harul lui lisus 
Să-mi aducă armonie. 


Ca un pustnic zăvorât 

Mă rog cu intensitate, 

Te rog Doamne doar atât; 
Să-mi rupi lanţul de păcate. 


Ca să pot să zbor uşor, 
Să plutesc cu ușurință 
Ca Arhanghelul pe nor 
Să urc trepte de credinţă. 


Ruga către Împăratul, 
Dumnezeul meu iubit, 
Te implor eu subsemnatul; 
Pelerinul athonit. 
SORIN DRAGOȘ BUTUCEL 


Mama plânge foarte tare căci copilul nu-l mai are 
Însă moartea nemiloasă a venit ca o năpastă 

Şi-a lovit pe copil, care blând și prea umil 

Se duce din viață-ndată și mama-i îndurerată. 


El se duce printre flori, mama plânge cu sudori 


El se duce blând și lin, mama lui rămâne-n chin 
EI în Rai se veselește, mama lui mereu bolește 


Învierea 


Mamă, mamă, necăjită și cu inima zdrobită, 
Nu plânge nemângâiată, căci va veni vremea odată 


Când copilul tău cel sfânt, ce l-ai avut pe pământ, 
Cu sfinţii pe nori va sta, când trâmbiţa va suna, 
Când morții vor învia, iar tu te vei bucura, 
Văzând pe copilul tău, cu aleșii lui Dumnezeu. 


ILONA GYURICZA 

29 aprilie - primește pe Doamna prof. Rodica Vârta- 
ciu din Timișoara; 

- primește pe Doamna Maria Simina din Timișoara; 

- primește pe Doamna Mihaela Valenţa din Miercurea 
Ciuc. 

30 aprilie - conferenţiază la Universitatea de Medi- 
cină din Timişoara, în cadrul ciclului de conferinţe Vre- 


mea bucuriei, pe tema: Epoca creștinismului primar reflec- 
tată în scrierile Noului Testament. Distanţa dintre lumea 
de azi și lumea primilor creștini recuperată prin parcursul 
întoarcerii și regăsirii noastre. 

3 mai- participă la mănăstirea Lainici din judeţul Gorj 
(Arhiepiscopia Craiovei) la prăznuirea Cuviosului Părinte 


lrodion de la Lainici, săvârșind Sfânta Liturghie în sobor 
de arhierei, sub protia Înaltpreasfinţitului Mitropolit Iri- 
neu al Olteniei. 

4 mai - primeşte pe Domnul deputat Cătălin Tiuc; 

- primește pe P.C. Părinte Florian Maxim de la parohia 
Icloda. 

5 mai - primește o delegaţie de studenţi din anul IV 
de la Facultatea de Teologie din Timișoara, împreună cu 
P.C. Părinte asist. dr. Adrian Covan; 

- primește pe Domnul loan Savu din Timișoara; 

- primește pe PC. Părinte protopop loan Cerbu de la 
Lugoj; 

- primeşte pe PC. Părinte Ştefan Marcu de la parohia 
Timişoara Aeroport; 

- primește pe Domnul Titu Bojin, președintele Con- 
siliului Județean Timiș. 

6 mai - primește pe PC. Părinte lect. dr. Vasile ltineanţ 
de la Facultatea de Teologie din Timişoara; 

- primește pe P.Cuv. Părinte stareț Ștefan Mateș de la 
mănăstirea Petroasa Mare, împreună cu PC. Părinte 
Mugurel Sava; 

- primeşte pe P.C. Părinte Petru Drăghicescu de la 
parohia Timișoara Viile Fabric; 

- primește pe PC. Părinte Petru Toma de la parohia 
Săcălaz, împreună cu o delegaţie de consilieri locali. 

7 mai - primește pe PC. Părinte Vasile Suciu de la 
parohia Giarmata Vii; 

- primește pe Doamna contabilă Mihaela Zărie; 

- primește pe primarul localității Belinţ, Domnul Ghe- 
orghe Laza, împreună cu PC. Părinte Daniel Otescu; 

- primește pe PC. Părinte Constantin Pavel de la paro- 
hia Timișoara Zona Soarelui Sud. 

8 mai - primeşte pe Domnul dr. Nicolae Colţoiu din 
Timişoara; 

- primește pe PC. Părinte Florentin Jura de la parohia 
Timişoara Sf. Arhid. Ştefan. 

9 mai - participă la monumentul eroilor din parcul 
Central din Timișoara la festivitățile prilejuite de Ziua 
Independenţei și Ziua Europei. 

10 mai - efectuează o vizită pastorală în parohia Colo- 
nia Gătaia, protopopiatul Deta, participând la Sfânta 

Liturghie şi rostind cuvânt de învăţătură. 

11 mai - primește pe Domnul deputat loan Covaci, 
împreună cu PC. Părinte Dorin Covaci de la parohia 
Temerești; 

- primeşte pe Domnul primar loan Gheorghe Mun- 
teanu de la Liebling; 

- primește pe Domnul Marian Copaci din Giroc. 

12 mai - primește pe Domnul Silviu Sofronie, consu- 
lul onorific al Republicii Moldova la Timișoara; 

- primește pe Domnul prof. Mihai Pârvulescu, direc- 
torul Școlii cu clasele I-VIII nr. 16 din Timișoara; 

- primește pe PC. Părinte protopop loan Bude de la 
Timişoara |; 

- primește pe PC. Părinte Eugen Dragoș din Brașov, 
împreună cu soţia; 

- primește pe Domnul asist. dr. Daniel Lemeni de la 
Facultatea de Teologie din Timișoara; 

- primește un grup de peisagiști din Timișoara; 

- primește pe Doamna dr. Cornelia Lupu din Arad; 

- primește pe PC. Părinte protopop Gheorghe Sutac 
de la Sânnicolau Mare; 

- primește pe PC. Părinte loan Drăgănescu de la paro- 
hia Timişoara Fratelia; 

- primește pe PC. Părinte lulian Șonea de la Giroc. 

14 mai - primește pe Domnul lulian Vâtcu de la 
Telekom România; 

- primește pe Doamna Lelica Achim de la Tismana; 

- efectuează o vizită pastorală în orașul Buziaș. Cu 
acest prilej, vizitează biserica parohiei Buziaș |, Centrul 


de reeducare al minorilor și Centrul medical "Cristian 
Şerban” din localitate. 

15 mai - participă la mănăstirea Timișeni la Simpozi- 
onul naţional de teologie cu tema Dimensiunea pastoral- 
misionară în opera Sfântului loan Gură de Aur și rostește 
cuvânt ocazional; 

- participă la librăria Esotera din Timișoara la mani- 
festarea dedicată Zilei internaţionale a familiei, organi- 
zată de Societatea femeilor creștin-ortodoxe. 

17 mai - participă la Sfânta Liturghie la catedrala 
mitropolitană și rostește cuvânt de învățătură; 


ES 

18 mai - primește pe Domnul academician Păun lon 
Otiman; 

- primeşte pe Doamna Maria Veiber din Lugoj. 
19 mai - prezidează Permanenţa Consiliului Eparhial; 
- primeşte pe PC. Părinte Valentin Marian Bugariu de 

la Birda; 

- primește pe P.C. Părinte Călin Tiberiu de la Uivar; 

- primește pe P.C. Părinte Radu Pamfil de la centrele 
de plasament din Găvojdia; 

- primește pe PC. Părinte Gheorghe ltineanţ, coordo- 
natorul Oastei Domnului din Timișoara; 

- primește pe P.C. Părinte Marcel Vlaicu de la parohia 
Timişoara Cetate, însoţit de teologul Adrian Zaharia și 
viitoarea soție, Raluca Paraschiv; 

- primeşte pe Domnul Costa Roșu, scriitor și jurnalist 
din Banatul sârbesc. 

21 mai - de praznicul Înălţării Domnului și Sfinţilor 
Împărați Constantin că 

în Episcopia ortodoxă română din Serbia (a Daciei Felix), 
la invitaţia Preasfinţitului Episcop Daniil. După Sfânta Litur- 
E i “e 

ghie de la catedrala episcopală din Vârșeț, Înaltpreasfinţia 
Sa a mai vizitat Primăria și Consulatul General al României 
din Vârşet. Programul a continuat cu o vizită în parohiile 


Mesici, Coştei, Nicolinţ, Alibunar și Sân Mihai. 
22 mai - prezidează conferinţa cu clericii de la pro- 
topopiatul Timișoara |. 


24 mai - participă la Sfânta Liturghie la biserica paro- 
hiei Checea Română și rostește cuvânt de învățătură. 

25 mai - prezidează conferinţa cu clericii de la pro- 
topopiatul Timișoara |. 
Bolsa 

26 mai - prezidează conferinţa cu clericii de la pro- 
topopiatul Deta. 

27 mai - participă la filiala din Timișoara a Academiei 
Române la manifestarea Zilele Academice Timișene, sus- 
ţinând un referat despre vrednicul de pomenire Mitro- 
polit Nicolae Corneanu, membru de onoare al Academiei 
Române; 

- prezidează conferinţa cu clericii de la protopopiatul 
Lugoj. 

28 mai - prezidează conferinţa cu clericii de la pro- 
topopiatul Sânnicolau Mare. 

Învierea 


